text:
Beibele e Re’ng ka Diswantšho tša Batho Bao ba sa Aparago? Na go Boledišana ka Thobalano Inthaneteng go Fošagetše?
Karabo ya Beibele
Beibele ga e bolele ka go lebanya ka diswantšho tša batho bao ba sa aparago, go boledišana ka thobalano Inthaneteng goba dilo tše di swanago le tšeo. Lega go le bjalo, e hlalosa ka mo go kwagalago kamoo Modimo a ikwago ka gona ka ditiro tšeo di kgothaletšago thobalano ya batho bao ba sa nyalanago goba pono e fošagetšego ka thobalano. Ela hloko ditemana tše tša Beibele:
“Ka gona bolayang mekgwa ya lefase yeo e lego dithong tša mebele ya lena, e lego bootswa, go se hlweke, kganyogo e fošagetšego ya go robala ga monna le mosadi.” (Bakolose 3:5) Go bogela diswantšho tša batho bao ba sa aparago ga go bolaye dikganyogo tše di fošagetšego, eupša go a di gakatša. Go dira gore motho a se ke a hlweka goba a šilafale mahlong a Modimo.
“Yo mongwe le yo mongwe yo a tšwelago pele a lebeletše mosadi e le gore a mo kganyoge o šetše a hlotlotše le yena pelong ya gagwe.” (Mateo 5:28) Diswantšho tša mekgwa e gobogilego ya thobalano di bjala dikgopolo tše di fošagetšego tšeo di lebišago ditirong tše di fošagetšego.
“Anke bootswa le ditšhila tša mohuta o mongwe le o mongwe goba megabaru le go bolelwa di se ke tša bolelwa gare ga lena.” (Baefeso 5:3) Ga se ra swanela go ithabiša ka go bolela ka thobalano e gobogilego, ga re sa bolela ka go e bogela goba go bala ka yona.
“Mediro ya nama e pepeneneng, yona ke bootswa, go se hlweke, . . . le dilo tša go swana le tše. Ke le lemoša e sa le pele ka dilo tše, go etša ge ke ile ka le lemoša e sa le pele, gore bao ba tlwaelago go dira dilo tše bjalo ba ka se je bohwa bja Mmušo wa Modimo.” (Bagalatia 5:19-21) Modimo o lebelela bao ba bogelago diswantšho tša batho bao ba sa aparago goba go boledišana ka thobalano Inthaneteng le founong goba go romelana melaetša ya thobalano e le go se hlweke, e lego go šilafala boitshwarong. Ge e ba re ka itlwaetša go dira dilo tše bjalo, re ka se amogelwe ke Modimo.
Ithute ka mo go oketšegilego
Bodumedi Bjo bo Lokilego bo Kgothaletša Ditekanyetšo tše Phagamego tša Boitshwaro
Bala seo Beibele e se rutago ka lenyalo, tlhalo le boitshwaro bjo bo gobogilego.


c: text/html

text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Portugal
Rua Conde Barão, 511
P-2649-513 ALCABIDECHE
PORTUGAL
+351 214-690-600
Dinako tša go Bona Meago ya Lekala
Mošupologo go fihla Labohlano
Go thoma ka 8:30 a.m. go ya go 11:30 a.m. le go thoma ka 1:30 p.m. go ya go 4:30 p.m.
Go bona meago go tšea iri e tee
Mešomo yeo e dirwago
Go romelwa dikgatišo tše di theilwego Beibeleng diphuthegong tše di fetago 700 Portugal, Azores, Madeira, Cape Verde, São Tomé le Príncipe. Go rekhotwa dibidio ka Sepotokisi sa Yuropa le ka Polelo ya Diatla ya Portugal.

robotstxt: allowed

filter: keep


text:
KGAOLO 59
Morwa wa Motho ke Mang?
MATEO 16:13-27 MAREKA 8:22-38 LUKA 9:18-26
JESU O FODIŠA SEFOFU
PETRO O TLA AMOGELA DINOTLELO TŠA MMUŠO
JESU O BOLELA E SA LE PELE KA GO HWA LE GO TSOGA GA GAGWE BAHUNG
Jesu le barutiwa ba gagwe ba fihla Betsaida. Ke moka batho ba tliša sefofu go Jesu gomme ba mo kgopela gore a kgwathe motho yoo gomme a mo fodiše.
Jesu o swara motho yoo ka seatla gomme a mo ntšhetša ka ntle ga motsana. Ka morago ga ge a mo tshwetše ka mare mo mahlong, Jesu o mmotšiša ka gore: “Na go na le se o se bonago?” Motho yo o araba ka gore: “Ke bona batho. Ba bonala eka ke dihlare, eupša ba a sepelasepela.” (Mareka 8:23, 24) Jesu o dira gore motho yoo a bone gabotse ka go mmea diatla mahlong. Ke moka o romela motho yo bjale a bonago gabotse gae, a mo laela gore a se tsene motsaneng.
Ka morago, Jesu le barutiwa ba gagwe ba ya ka thoko ya leboa tikologong ya Kesarea Filipi. Ke mmoto o motelele, wo o tšeago monabo wa dikhilomithara tše e ka bago tše 40. Motsana wo o bophagamong bja dimithara tše 350 ka godimo ga lewatle, gomme ka thoko ya leboabohlabela go rotoga Thaba ya Herimone yeo ntlha ya yona e apešitšwego ke lehlwa. Mohlomongwe leeto la gona le tšea matšatši a mmalwa.
Ge a le kaekae tseleng, Jesu o a tepoga gore a yo rapela a nnoši. Go šetše mo e ka bago dikgwedi tše senyane goba tše lesome pele ga ge Jesu a ka hwa, gomme o tshwenyegile ka barutiwa ba gagwe. Ba bantši ba sa tšwa go kgaotša go mo latela, gomme go bonagala ba bangwe ba gakanegile goba ba nyamile. Ba ka ba ba ipotšiša lebaka leo ka lona a gannego maiteko a batho a go leka go mo dira kgoši goba ba ipotšiša lebaka leo ka lona a gannego go nea pontšho ya gore ge e le gabotse ke yena mang.
Ge barutiwa ba fihla moo a rapelago gona, Jesu o botšiša ka gore: “Batho ba re Morwa wa motho ke mang?” Ba araba ka gore: “Ba bangwe ba re ke Johane Mokolobetši, ba bangwe ba re ke Eliya, ba bangwe bona ba re ke Jeremia goba yo mongwe wa baporofeta.” Ee, batho ba nagana gore ge e le gabotse Jesu e ka ba e le yo mongwe wa batho bao ba tsošitšwego bahung. E le gore a kwe seo ba se naganago, Jesu o botšiša barutiwa ba gagwe o re: “Eupša lena le re ke nna mang?” Petro o araba kapejana o re: “Ke wena Kriste, Morwa wa Modimo yo a phelago.”—Mateo 16:13-16.
Jesu o re Petro a thabele gore Modimo o mo utolletše seo, gomme a oketša ka gore: “Ke re go wena: Ke wena Petro, mo leswikeng le ke tla aga phuthego ya ka gomme dikgoro tša Bodulabahu di ka se e fenye.” Jesu o bolela gore yena ka boyena o tla aga phuthego le gore gaešita le Bodulabahu bo ka se fenye ditho tša phuthego ge e ba di dula di botega lefaseng. O holofetša Petro o re: “Ke tla go nea dinotlelo tša Mmušo wa magodimo.”—Mateo 16:18, 19.
Jesu ga a etiše Petro pele go baapostola ba bangwe, e bile Jesu ga a mo dire gore e be motheo wa phuthego. Jesu ka boyena ke Leswika leo phuthego e tlago go agwa godimo ga lona. (1 Bakorinthe 3:11; Baefeso 2:20) Lega go le bjalo, Petro o tla amogela dinotlelo tše tharo. Go ka thwe o tla ba le tokelo ya go bulela dihlopha tša batho dibaka tša gore ba tsene Mmušong wa magodimong.
Petro o be a tla diriša senotlelo sa mathomo ka Pentekoste ya 33 C.E., a bontšha Bajuda bao ba sokologago gotee le bao ba sokologetšego tumelong ya Sejuda seo ba swanetšego go se dira gore ba phološwe. O be a tla diriša senotlelo sa bobedi go bulela Basamaria bao ba dumelago sebaka sa go tsena Mmušong wa Modimo. Ka morago, ka 36 C.E., Petro o be a tla diriša senotlelo sa boraro go bulela Bantle bao ba sa bollago sebaka seo, e lego Koronelio le ba bangwe.—Ditiro 2:37, 38; 8:14-17; 10:44-48.
Poledišanong ye, baapostola ba Jesu ba tshwenywa ke ge a bolela e sa le pele ka ditlaišego le lehu leo a bego a tla tloga a lebeletšana le lona kua Jerusalema. Ka ge a be a sa kwešiše gore Jesu o tla tsošetšwa bophelong bja legodimong, Petro o mo iša ka thoko a mo kgalema a re: “Ikwele bohloko Morena; o ka se feleletše ka tsela ye le gatee.” Eupša Jesu o a fulara gomme a re: “Tloga mo pele ga ka, wena Sathane! O tšhitišo go nna, gobane o nagana dikgopolo tša batho, e sego tša Modimo.”—Mateo 16:22, 23.
Bjale Jesu o bitša ba bangwe bao e sego baapostola gomme a ba hlalosetša gore go ba molatedi wa gagwe go ka se be bonolo. O re: “Ge e ba motho le ge e le ofe a nyaka go ntšhala morago, a a itatole gomme a rwale kota ya gagwe ya tlhokofatšo a ntatele ka go se kgaotše. Gobane mang le mang yo a nyakago go phološa moya wa gagwe o tla o loba, eupša mang le mang yo a lobago moya wa gagwe ka baka la ka le ditaba tše dibotse o tla o phološa.”—Mareka 8:34, 35.
Ee, e le gore barutiwa ba Jesu ba tle ba amogelwe ke yena, ba swanetše go ba le sebete le go ikgafa. Jesu o re: “Mang le mang yo a hlabjago ke dihlong ka nna le ka mantšu a ka molokong wo wa go se botegele Modimo le wa sebe, Morwa wa motho le yena o tla hlabja ke dihlong ka yena ge a fihla ka letago la Tatagwe a na le barongwa ba bakgethwa.” (Mareka 8:38) Ee, ge Jesu a etla ka tsela yeo, “o tla putsa yo mongwe le yo mongwe go ya ka boitshwaro bja gagwe.”—Mateo 16:27.


text:
KGAOLO 23
Jesu o Dira Mediro e Megolo Kua Kaperenaume
MATEO 8:14-17 MAREKA 1:21-34 LUKA 4:31-41
JESU O LELEKA MOTEMONA
MMATSWALE WA PETRO O A FODIŠWA
Jesu o laleditše barutiwa ba bane—Petro, Andrea, Jakobo le Johane—gore e be barei ba batho. Bjale, ka Sabatha ka moka ga bona ba ya sinagogeng ya kgauswi kua Kaperenaume. Jesu o ruta sinagogeng gomme batho ba buša ba makatšwa ke mokgwa wa gagwe wa go ruta. O dira seo bjalo ka motho yo a nago le matla a bolaodi e sego bjalo ka bamangwalo.
Ka Sabatha ye, go na le monna yo a nago le motemona. Gona moo sinagogeng, monna o goeletša ka lentšu le hlabošago o re: “O tletše eng mo wena Jesu wa Monatsaretha? Na o tletše go re fediša? Ke tseba gabotse gore o mang, o Mokgethwa wa Modimo.” Ge Jesu a kgalemela motemona yo a laolago monna yoo, o re: “Homola gomme o tšwe go yena!”—Mareka 1:24, 25.
Ge a re’alo, moya o sa hlwekago wa lahlela monna fase ka go mo utlautla le go goeletša ka lentšu le legolo. Eupša motemona o tšwa go monna “ka ntle le go mo gobatša.” (Luka 4:35) Batho bao ba lego kgauswi le yena ka sinagogeng ba maketše e le ruri! Ba botšiša ba re: “Ke eng se? . . . Gaešita le meoya e sa hlwekago o e laela ka matla gomme e a mo kwa.” (Mareka 1:27) Ga go makatše ge ditaba tša tiragalo ye e kgahlišago di phatlalala le Galilea ka moka.
Ge Jesu le barutiwa ba gagwe ba tloga sinagogeng, ba ya legaeng la Simone goba Petro. Mmatswale wa Petro o swerwe ke letadi o šoro moo. Ba kgopela Jesu gore a mo thuše. Ka gona Jesu o ya go yena, a mo swara ka seatla gomme a mo tsoša. O fola ka yona nako yeo gomme a thoma go hlokomela Jesu le barutiwa bao ba nago le yena moo, mohlomongwe a ba lokišetša dijo.
Ge letšatši le yela go sobela, batho ba tšwago mathokong ohle ba tla ntlong ya Petro le balwetši ba bona. Kapejana go bonala eka motse ka moka o bokane mojakong. Ka baka la’ng? Ba nyaka phodišo. Ge e le gabotse, ‘bohle bao ba bego ba na le batho ba ba swerwego ke malwetši a fapafapanego ba ba tliša go yena. O ba fodiša ka go bea yo mongwe le yo mongwe wa bona diatla.’ (Luka 4:40) Ee, go sa šetšwe gore malwetši a bona ke afe, Jesu o a ba thuša, bjalo ka ge go boletšwe e sa le pele. (Jesaya 53:4) E bile o lokolla bao ba nago le batemona. Ge meoya e kgopo e etšwa, e goeletša ka gore: “O Morwa wa Modimo.” (Luka 4:41) Eupša Jesu o a e kgalemela gomme a se sa e dumelela go bolela. E a tseba gore Jesu ke Kriste gomme ga a nyake gore e bonale eka e hlankela Modimo wa therešo.
Ithute ka mo go oketšegilego
Na Diabolo a ka Kgona go Laola Batho?
Diabolo o tutuetša batho bjang le gona o ka phema bjang melaba ya gagwe?


text:
OCTOBER 8, 2013
UNITED STATES
Mafula kua Colorado
Bogareng bja kgwedi ya September, pula ya matlorotloro e ile ya baka mafula toropong ya Colorado kua USA, gomme e tlogetše ditsela di tswaletšwe, magae a senyegile le go bolaya batho ba seswai. Dipego di bontšha gore ga go le o tee wa Dihlatse tša Jehofa yo a gobetšego goba yo a hlokofetšego. Lega go le bjalo, Dihlatse tše ka bago tše 70 lefelong leo le kgomilwego kudu ke mafula di hudušitšwe malapeng a tšona. Bagolo ba Dihlatse ba lefelong leo le kgomilwego ke kotsi ba leka go hlokomela dinyakwa tša malapa ao a hudušitšwego ka bjako gore a hwetše madulo a nakwana.
Ba Ditaba:
Bakeng sa Ditšhabatšhaba: J. R. Brown, Ofisi ya Ditaba tša Boditšhaba, mogala +1 718 560 5000


text:
SEPTEMBER 12, 2014
JEREMANE
Sachsenhausen Memorial e Hlompha Hlatse ya Jehofa Yeo e Bolailwego ke Manazi
SELTERS, Germany—ka September 16, 2014, Brandenburg Memorials Foundation e ile ya dira moletlo o bohlokwa wa go gopola mengwaga e 75 ya go bolawa ga August Dickmann kua kampeng ya tshwenyo ya Sachsenhausen. E bile motho wa pele yoo a ilego a bolawa ke Manazi pele ga batho nakong ya Ntwa ya Bobedi ya Lefase ka ge a be a gana go tsenela mediro ya bošole ka baka letswalo.
Ka October 1937, Mna. Dickmann o ile a golegwa kampeng ya tshwenyo ya Sachsenhausen ka baka la tumelo ya gagwe e le Hlatse ya Jehofa. Matšatši a mararo ka morago ga go thoma ga Ntwa ya Bobedi ya Lefase ka 1939, Magestapo a ile a laela Mna. Dickmann gore a tle a saene karata ya boitsebišo ya mašole, yeo e bego e dira gore a tsebje e le lešole la Jeremane. Ge Mna. Dickmann a be a gana, o ile a bewa a nnoši ka seleng gomme molaodi wa kampa o ile a nyaka tumelelo ya molaodi wa SS go bolaya Mna. Dickmann pele ga bagolegwa ba bangwe. Ka September 15, 1939, morwarrago Mna Dickman e lego Heinrich gotee le Dihlatse tša Jehofa tše makgolokgolo, di ile tša gapeletšwa go bogela ge a bolawa. Ka morago ga matšatši a mabedi, The New York Times e ile ya bega e le kua Jeremane gore: “August Dickmann wa mengwaga e 29, . . . o thuntšheditšwe mo ke mašole.” Kuranta ye e ile ya ba ya bega gore o ile a newa kotlo ka ge a ganne go tsenela mediro ya bošole “ka baka ditumelo tša gagwe tša bodumedi.”
Ka September 18, 1999, sengwalwa seo se hlomphago Dihlatse tša Jehofa tše fetago 890 tšeo di bego di golegilwe kua Sachsenhausen se ile sa bewa lebotong la ka ntle la kampa ye yeo e bego e dirišwa kgale. Go oketša moo, go ile gwa bulwa le leswika la segopotšo go hlompha Mna. Dickmann.
Moletlo wo o ile wa thoma lebitleng la Mna. Dickmann, gwa latela dipolelo tšeo di bego di swaretšwe khitšhing ya kgolego ya kgale. Dr. Detlef Garbe, yo e lego mongwadi le mohlahli wa Neuengamme Concentration Camp Memorial, e be e le seboledi sa moeng.
Ba Ditaba:
Bakeng sa Ditšhabatšhaba: J. R. Brown, Ofisi ya Boditšhabatšhaba, mogala +1 718 560 5000
Jeremane: Wolfram Slupina, mogala +49 6483 41 3110


text:
Elemente e Makatšago
Puku ya Nature’s Building Blocks e re: “Ga go na elemente yeo e lego bohlokwa bophelong go feta carbon.” Dika tša moswananoši tša carbon di e thuša gore e kgone go ipopa gape e bopagane le dielemente tše dingwe, ke moka tša tšweletša metswako e dimilione, tšeo tše dintši tša tšona di dulago di lemogwa goba di bopega.
Bjalo ka ge mohlala wo o bontšha diathomo tša carbon ge di kopane di ka kgona go tšweletša dibopego tše di fapafapanego, go akaretša sebopego sa ketane, diphiramiti, nkgokolo, dimphaphathi (di-sheet) le sa ditšhupu. Ruri Carbon ke elemente yeo e makatšago!
TAAMANE
Diathomo tša carbon di bopa diphiramiti tšeo di bitšwago di-tetrahedron, gomme tša dira gore sebopego se se tie le go dira gore taamane e tsebje e le setšweletšwa sa tlhago seo se tiilego kudu. Taamane e botse e bopša ke molekule wa diathomo tša carbon.
GRAPHITE
Diathomo tša carbon tšeo di momaganego di bopegile ka tsela ya dillaga tšeo di tlogelanago go swana le dipampiri tšeo di pakilwego. Ka baka la tsela yeo di bopegilego ka yona, graphite ke oli e botse e bile ke sedirišwa se segolo ge go dirwa ntlhana ya phensele. *
GRAPHENE
Ke letlalwana le tee la diathomo tša carbon leo le nago le sebopego sa dikhutlo tše tshela. Graphene e tiile go feta tšhipi. Mo phensele e ngwadilego gona go ka ba le graphene e nyenyane goba e ntši.
DI-FULLERENE
Dimolekule tše tša carbon tša go ba le lešoba di ka dibopego tše dinyenyane kudu tša dinkgokolo le ditšhupu tšeo di bitšwago di-nanotube. Di elwa goba di metiwa ka di-nanometer.
DIPHEDI
Disele tše dintši tšeo di bopago dimela, diphoofolo le batho di bopša ke sebopego sa carbon, e lego elemente yeo e hwetšwago go di-carbohydrate, makhura le di-amino acid.
“Dika tša [Modimo] tše di sa bonagalego . . . di hlathwa ka dilo tšeo di dirilwego.”
^ par. 7 Bona sehlogo seo se rego: “Na go na le yo a Nago le Phensele?” ka tokollong ya Phafoga! (ya Seisemane) ya July 2007


text:
Na o Bona Bohlokwa bja Gore o Gatele Pele Moyeng?
“Tšwela pele o ikgafela go baleng phatlalatša, go eletšeng le go ruteng.”
DIKOPELO: 45, 70
1, 2. (a) Jesaya 60:22 e phethagetše bjang mehleng ye ya bofelo? (b) Ke tlhokagalo efe yeo e lego gona lehono ka mokgatlong wa Jehofa?
“YO MONYENYANE e tla ba ba sekete (1 000) gomme mmotlana a ba setšhaba se matla.” (Jes. 60:22) Mantšu a a boporofeta a a phethagala mehleng ye ya bofelo. Ka mohlala, ngwageng wa tirelo wa 2015, bagoeledi ba Mmušo ba 8 220 105 ba be ba bolela ditaba tše dibotse lefaseng ka moka! Mantšu a mafelelo a boporofeta bjo a swanetše go kgoma Mokriste yo mongwe le yo mongwe, ka gobane Tatago rena wa legodimong o re: “Nna Jehofa, ke tla akgofiša se ka nako ya gona.” Go swana le batho bao ba nametšego koloi ya go kitima, le rena re a bona gore modiro wa boboledi o dirwa ka lebelo le legolo. Wena o arabela bjang lebelong leo? Na o dira sohle se o ka se kgonago go bolela ditaba tše dibotse ka mafolofolo? Bana babo rena ba bantši le dikgaetšedi ba tšea bobulamadibogo bja ka mehla goba bja go thuša. Le gona na ga re thabe ge re bona ba bangwe ba hudugela moo go nyakegago bagoeledi ba oketšegilego ba Mmušo goba ba tšea karolo medirong e mengwe ya Modimo?
2 Lega go le bjalo, re a bona gore go sa nyakega bašomi ba oketšegilego. Ngwaga o mongwe le o mongwe go hlongwa diphuthego tše e ka bago tše 2 000. Ka mohlala, ge bagolo ba bahlano ba ka hlankela go e nngwe le e nngwe ya diphuthego tšeo, go ra gore ngwaga le ngwaga go be go tla nyakega gore bahlanka ba bodiredi ba 10 000 e be bagolo. Se se ra gore go be go tla nyakega gore bana babo rena ba diketekete ba fihlelele ditshwanelego tša go ba bahlanka ba bodiredi. Go oketša moo, go sa šetšwe gore re bana babo rena goba dikgaetšedi, ruri re na le ‘mo gontši mo re ka go dirago modirong wa Morena.’
SEO SE BOLELWAGO KE GO GATELA PELE MOYENG
3, 4. Ke dipakane dife tšeo o nyakago go di fihlelela go bontšha gore o gatela pele moyeng?
3 Bala 1 Timotheo 3:1. Lediri la Segerika leo le fetoletšwego e le “katanela go fihlelela” le bolela go obelela selo se itšego, mohlomongwe seo se lego kgole le wena. Paulo o dirišitše lentšu leo go gatelela gore go gola moyeng go nyaka maiteko. Akanya ka ngwanabo rena yo a naganago ka bokamoso bja gagwe ka phuthegong. Ga bjale a ka no ba a se mohlanka wa bodiredi, eupša o a lemoga gore o swanetše go hlagolela dika tšeo di enywago ke moya wa Modimo. Sa pele, o katanela go ba mohlanka wa bodiredi. Ge nako e dutše e eya, o ipona a swanelega go hlankela e le mogolo. Boemong le ge e le bofe, o šoma ka thata gore a fihlelele ditshwanelego tše di nyakegago gore a tle a rwale maikarabelo a oketšegilego ka phuthegong.
4 Ka mo go swanago, bana babo rena le dikgaetšedi bao ba nyakago go ba babulamadibogo, ditho tša Bethele goba baithaopi medirong ya go aga Diholo tša Mmušo, ba swanetše go šoma ka thata gore ba fihlelele dipakane tšeo. Anke re ahlaahleng kamoo Lentšu la Modimo le re kgothaletšago go gatela pele borapeding bja therešo.
LWELA GORE TŠWELOPELE YA GAGO YA MOYA E BONAGALE KUDU
5. Bafsa ba ka šomiša matla a bona bjang tirelong ya Jehofa?
5 Bafsa ba na le matla a go dira dilo tše dintši tirelong ya Jehofa. (Bala Diema 20:29.) Masogana a mantši Bethele a šoma metšheneng ya go gatiša le ya go dira Dibeibele le dikgatišo tše di theilwego Beibeleng. Masogana a mantši le makgarebe a tšea karolo medirong ya go aga Diholo tša Mmušo le go di lokiša. Ge go eba le dikotsi tša tlhago, bafsa ba šoma gotee le Dihlatse tše di nago le phihlelo go thuša modirong wa tlhakodišo. Le gona bafsa ba bantši ba babulamadibogo ba bolela ditaba tše dibotse metseng ya gabo bona le ditšhemong tša maleme a šele.
6-8. (a) Mofsa yo mongwe o ile a lokiša bjang tsela yeo a bego a ikwa ka yona ka go hlankela Modimo, gona mafelelo e bile afe? (b) Re ka ‘latswa bjang gomme ra bona gore Jehofa o lokile’?
6 Ga go pelaelo gore o tseba bohlokwa bja go hlankela Modimo ka pelo ka moka. Eupša go thwe’ng ge e ba o ikwa go swana le kamoo ngwanabo rena yo a bitšwago Aaron a kilego a ikwa ka gona? Gaešita le ge a goletše therešong, o dumela ka gore: “Ke be ke tšwafišwa ke go ya dibokeng le tšhemong.” Aaron o be a nyaka go hlankela Modimo ka lethabo eupša a ipotšiša gore go reng a be a sa thaba. O ile a dira’ng?
7 Aaron o ile a itirela lenaneo la dilo tša moya leo le bego le akaretša go bala Beibele, go lokišetša diboka le go araba. Sa bohlokwa kudu ke gore o ile a thoma go rapela ka mehla. Ge a thoma go rata Jehofa kudu, o ile a thoma go dira tšwelopele e botse ya moya. Go tloga ka yona nako yeo, Aaron o thabetše bobulamadibogo, go šoma le ba bangwe medirong ya tlhakodišo le go bolela ditaba tše dibotse nageng e šele. Ga bjale o hlankela Bethele e bile ke mogolo. O ikwa bjang ka tsela yeo a e tšerego? O re: “Ke ‘latswitše gomme ka bona gore Jehofa o lokile.’ Ka ge a ntšhegofaditše, ke ikwa ke mo kolota le go tutueletšega go šoma ka thata tirelong ya gagwe, e bile seo se dira gore a ntšhegofatše le go feta.”
8 Mopsalme o opetše ka gore: “Bao ba tsomago Jehofa ba ka se hloke selo se sebotse.” (Bala Psalme 34:8-10.) Ruri Jehofa le ka mohla ga a nyamiše bao ba mo hlankelago ka mafolofolo. Ka moka ga rena re a ‘latswa gomme ra bona gore Jehofa o lokile’ ge re dutše re dira sohle se re ka se kgonago tirelong ya gagwe. Le gona ge re hlankela Modimo ka dipelo tša rena ka moka, re ba le lethabo leo go se nago mo re ka le hwetšago gona.
PHEGELELA E BILE O SE KE WA FELA MATLA
9, 10. Ke ka baka la’ng go le bohlokwa gore o be le “moya wa go leta”?
9 Ge o dutše o katanela go fihlelela dipakane tša gago, “bontšha moya wa go leta.” (Mika 7:7) Jehofa o dula a thekga bahlanka ba gagwe ba botegago, gaešita le ge a ka fetša nako e itšego a sa ba nee ditokelo goba go ba imolla maemong a itšego. O ile a holofetša Aborahama morwa, eupša mopatriareka yo o ile a swanelwa ke go bontšha tumelo le go se fele pelo. (Baheb. 6:12-15) Gaešita le ge Aborahama a ile a leta ka mengwaga e mentši pele Isaka a ka belegwa, ga se a ka a fela matla, e bile Jehofa ga sa nka a mo nyamiša.
10 Go leta ga go bonolo. (Die. 13:12) Ge re ka dula re nagana ka go nyamišwa ga rena, re ka fela matla. Go e na le go dira seo, anke re dirišeng nako ya ge re sa letile go ikaga moyeng. Bona ditsela tše tharo tšeo re ka dirago seo ka tšona.
11. Ke dika dife tša Modimo tšeo re ka di hlagolelago, gona ke ka baka la’ng di le bohlokwa?
11 Hlagolela dika tša Modimo. Ka go bala Lentšu la Modimo le go naganišiša ka seo re se balago, re ka ba le bohlale, temogo, kahlolo e botse, tsebo, tlhaologanyo le go hlaphogelwa monaganong. Bao ba re eteletšego pele borapeding bja therešo ba swanetše go bontšha dika tše. (Die. 1:1-4; Tito 1:7-9) Le gona ge re dutše re bala dikgatišo tša rena tše di theilwego Beibeleng, re ka bona dilo go swana le Modimo. Letšatši le letšatši re lebeletšana le ditaba tša boithabišo, go apara le go itokiša, go diriša tšhelete gabotse le go phedišana le ba bangwe. Ge re diriša seo re ithutago sona ka Beibeleng, re tla dira diphetho tše di thabišago Jehofa.
12. Ditho tša phuthego di ka bontšha bjang gore di a botega?
12 Bontšha gore o a botega. Go sa šetšwe gore re bana babo rena goba dikgaetšedi, re swanetše go dira sohle se re ka se kgonago go phetha dikabelo tšeo Modimo a re neago tšona. Ka ge Nehemia e be e le mmuši, o ile a swanelwa ke go kgetha batho ba itšego gore ba okamele batho ba Modimo. O ile a kgetha bomang? O ile a kgetha banna bao ba boifago Modimo, bao ba botegago le bao ba ka botwago. (Neh. 7:2; 13:12, 13) Le lehono, “seo se letetšwego go balaki ke gore ba hwetšwe ba botega.” (1 Bakor. 4:2) Ruri mediro ya rena e mebotse e bonwa ke ba bangwe.
13. O ka ekiša bjang mohlala wa Josefa ge ba bangwe ba go swara makgwakgwa?
13 Dumelela Jehofa gore a go bope. O ka dira’ng ge ba bangwe ba go swara makgwakgwa? O ka nagana gore o ba lokiše di tloga fase. Eupša ka dinako tše dingwe go itwela go ka senya ditaba. Josefa o ile a swarwa makgwakgwa ke bana babo, eupša ga se a ka a ba swara ka pelo. Ka morago, Josefa o ile a pharwa ka molato wo a sa o dirago gomme a golegwa. Lega go le bjalo, o ile a dumelela Jehofa gore a mo hlahle dinakong tšeo tše thata. Mafelelo e bile afe? Beibele e re: ‘Lentšu la Jehofa le ile la mo dira gore e be yo a sekilego.’ (Ps. 105:19) Ge diteko tšeo di fetile, Josefa o ile a swanelega go phetha kabelo e kgethegilego. (Gen. 41:37-44; 45:4-8) Ge o dutše o elwa le mathata a gago, kgopela bohlale go Modimo, eba boleta ka dinako tšohle gomme o kgopele Modimo gore a go nee matla. Jehofa o tla go thuša.
DIRA TŠWELOPELE TIRELONG YA TŠHEMO
14, 15. (a) Ke ka baka la’ng re swanetše gore ‘ka mehla re hlokomele’ tsela yeo re rutago batho ka yona? (b) O ka dira’ng gore o kgone go hwetša batho tšhemong? (Bona seswantšho seo se lego mathomong a sehlogo le lepokisi le le rego, “ Na o ka Leka Mokgwa o Mongwe?”)
14 Paulo o kgothaleditše Timotheo gore: “Tšwela pele o ikgafela go baleng phatlalatša, go eletšeng le go ruteng. O itlhokomele ka mehla, o hlokomele le go ruta ga gago.” (1 Tim. 4:13, 16) Ge Paulo a be a bolela mantšu a, Timotheo e be e šetše e le mogoeledi wa ditaba tše dibotse yo a nago le bokgoni. Lega go le bjalo, o be a tla atlega tšhemong ge feela ‘ka mehla a be a ka hlokomela’ go ruta ga gagwe. O be a ka se no ipotša gore batho ba tla dula ba arabela gabotse le ge a sa kaonefatše mekgwa yeo a ba rutago ka yona. E le gore Timotheo a tšwele pele a kgoma batho dipelo, o be a swanetše go fetofetoša tsela yeo a ba rutago ka yona go ithekgile ka dinyakwa tša bona. Ka ge re le bagoeledi ba Mmušo wa Modimo, re swanetše go dira se se swanago.
15 Gantši ge re eya ka ntlo le ntlo re hwetša batho ba se gona ka gae. Ditikologong tše dingwe, ga re kgone go tsena dintlong tše itšego le metseng e ageleditšwego ka mabota. Ge e ba go le bjalo tšhemong ya lena, ke ka baka la’ng o sa leke mekgwa e mengwe ya go bolela ditaba tše dibotse moo?
16. Ke’ng se se dirago gore go nea bohlatse mafelong a batho bohle go atlege?
16 Go nea bohlatse mafelong a batho bohle ke mokgwa o mongwe o mobotse kudu wa go bolela ditaba tše dibotse. Dihlatse tše dintši di ba le mafelelo a mabotse kudu modirong wo. Di kgetha nako ya go yo boledišana le batho diteišeneng tša diterene, mo go emago dipese, mabenkeleng, diphakeng gotee le mafelong a mangwe a batho bohle. Ka bohlale, Hlatse e ka thoma poledišano le motho ka go bolela seo e se kwelego ditabeng, ka go reta bana ba gagwe, goba ka go mmotšiša ka mošomo wa gagwe. Ge poledišano e dutše e tšwela pele, Hlatse yeo e ka thekga taba yeo ka Beibele gomme ya kgopela motho yoo go bolela seo a se naganago. Gantši seo motho yoo a tlago go se bolela se dira gore poledišano yeo e tle e tšwetšwe pele.
17, 18. (a) Ke’ng se se ka go neago sebete sa go bolela ditaba tše dibotse mafelong a batho bohle? (b) Taba ya gore Dafida o ile a leboga Jehofa e ka go thuša bjang tšhemong?
17 Ge e ba o thatafalelwa ke go bolela ditaba tše dibotse mafelong a batho bohle, o se ke wa fela matla. Eddie, e lego mmulamadibogo wa kua New York City, o be a tšhaba go bolela le batho ka Beibele mafelong a batho bohle. Eupša ge nako e dutše e eya o ile a ba le sebete. O thušitšwe ke’ng? O re: “Nakong ya borapedi bja lapa, nna le mosadi wa ka re dira nyakišišo mabapi le kamoo re ka arabago batho ba go ganetša le bao ba nago le ditumelo tše itšego. Le gona re kgopela ditšhišinyo tša go dira mošomo wo go bana babo rena.” Gona bjale Eddie o dira modiro wo ka mafolofolo.
18 Ge o dutše o eba le bokgoni le sebete modirong wa go bolela ditaba tše dibotse, tšwelopele ya gago ya moya e tla bonagala. (Bala 1 Timotheo 4:15.) Go feta moo, o tla reta Tatago rena wa legodimong go swana le Dafida, yo a opetšego ka gore: “Ke tla reta Jehofa ka dinako tšohle; tumišo ya gagwe e tla dula e le molomong wa ka. Moya wa ka o tla ikgantšha ka Jehofa; ba boleta ba tla di kwa gomme ba thaba.” (Ps. 34:1, 2) Le gona go ka direga gore batho ba boleta ba tle borapeding bja therešo ka baka la go bolela ga gago ditaba tše dibotse.
RETA MODIMO KA GO GATELA PELE MOYENG
19. Ke ka baka la’ng mohlanka yo a botegago wa Jehofa a swanetše go thaba gaešita le ge a na le mathata?
19 Le gona Dafida o opetše ka gore: “Wena Jehofa, mediro ya gago ka moka e tla go reta, bohle bao ba go botegelago ba tla go reta. Ba tla bolela ka letago la bogoši bja gago, ba bolela ka matla a gago, gore ba tsebiše bana ba batho ditiro tša gago tše matla le letago le le phadimago la bogoši bja gago.” (Ps. 145:10-12) Ruri Dihlatse ka moka tše di botegago tša Jehofa di dumelelana le mantšu a! Eupša go thwe’ng ge e ba bolwetši goba botšofadi bo šitiša tirelo ya gago ya tšhemo? Ka mehla gopola gore ge o botša bao ba go hlokometšego le ba bangwe ditaba tše dibotse, o reta Modimo wa rena yo lerato. Ge e ba o le kgolegong ka baka la tumelo ya gago, ga go pelaelo gore le wena o botša ba bangwe ka Modimo ge maemo a go dumelela, gomme seo se thabiša pelo ya Jehofa. (Die. 27:11) Go bjalo le ka wena yoo o swareletšego tirelong ya Modimo le ge ditho tša lapa la geno e se Dihlatse. (1 Pet. 3:1-4) Gaešita le ge o le maemong a thata kudu, o ka reta Jehofa gomme wa gatela pele moyeng.
20, 21. Ge e ba o neilwe maikarabelo a mantši ka mokgatlong wa Jehofa, o ka hola ba bangwe bjang?
20 Ruri Jehofa o tla go šegofatša ge e ba o tšwela pele o gatela pele moyeng. Mohlomongwe ge o ka dira diphetogo lenaneong la gago goba bophelong bja gago, o ka tšea karolo ka botlalo go ruteng batho bao ba se nago kholofelo ya therešo e bohlokwa ya Modimo. Go feta moo, ge o ka tšwela pele o gola moyeng le go ikgafa, o tla hola badumedigotee le wena kudu. Le gona ge o thuša phuthego ka boikokobetšo, bao ba ratago Jehofa ba tla go rata, ba go leboga le go go thekga.
21 Go sa šetšwe gore ke kgale re hlankela Jehofa goba go se bjalo, ka moka ga rena re ka dira tšwelopele tirelong ya gagwe. Eupša Bakriste bao ba godilego moyeng ba ka thuša bjang bao ba se nago phihlelo go gatela pele moyeng? Re tla ahlaahla taba ye sehlogong se se latelago.


text:
Kgaolo 88: Johane o Kolobetša Jesu
BONA leeba le le theogelago hlogong ya monna yo. Monna yo ke Jesu. Ga bjale o na le nywaga e ka bago e 30. Monna yo a nago le yena ke Johane. Re šetše re ithutile se itšego ka yena. Na o a gopola ge Maria a be a etetše Elisabetha motswalo wa gagwe gomme ngwana yo a bego a le ka mpeng ya gagwe a tshela ka lethabo? Yena ngwana yoo a bego a sešo a belegwa e be e le Johane. Eupša Johane le Jesu ba dira’ng bjale mo seswantšhong?
Johane o sa tšwa go ina Jesu ka meetseng a Noka ya Jorodane. Ye ke tsela yeo motho a kolobetšwago ka yona. Sa pele o inwa ka meetseng ke moka a ntšhwa. Ka ge se e be e le seo Johane a bego a se dira batho, o be a bitšwa Johane Mokolobetši. Eupša ke ka baka la’ng Johane a ile a kolobetša Jesu?
Johane o dirile se ka gobane Jesu o ile a tla go yena a mo kgopela gore a mo kolobetše. Johane o be a kolobetša batho bao ba bego ba nyaka go bontšha gore ba a itshola ka baka la dilo tše mpe tšeo ba di dirilego. Eupša na Jesu o be a kile a dira selo le ge e le sefe se sebe seo a bego a swanetše go itshola ka baka la sona? Aowa, le ka mohla ga se a ka a dira sebe ka gobane ke Morwa wa Modimo yo a tšwago legodimong. Ka gona o ile a kgopela Johane gore a mo kolobetše bakeng sa lebaka le lengwe leo le fapanego. Anke re bone gore lebaka leo e be e le lefe.
Pele ga ge Jesu a ka tla go Johane, e be e le mmetli. Mmetli ke motho yo a dirago dilo ka kota, dilo tše di swanago le ditafola, ditulo le dipanka. Josefa monna wa Maria e be e le mmetli gomme o be a rutile Jesu gore le yena e be mmetli. Eupša Jehofa o be a se a romela Morwa wa gagwe lefaseng gore e tle e be mmetli. Modimo o be a mo neile modiro o kgethegilego wo a bego a swanetše go o dira gomme nako ya gore a thome go o dira e be e fihlile. E le go bontšha gore bjale o be a tlile go dira thato ya Tatagwe, Jesu o ile a kgopela Johane gore a mo kolobetše. Na Modimo o ile a thabišwa ke se?
Ee, se ile sa mo thabiša ka gobane ge Jesu a etšwa ka meetseng, lentšu leo le tšwago legodimong le ile la re: ‘Yo ke Morwa wa ka, yo ke kgahlwago ke yena.’ Le gona magodimo a ile a bulega gomme leeba le la theogela go Jesu. Eupša e be e se leeba la kgonthe. E be e le selo sa go swana le leeba. Ge e le gabotse, e be e le moya o mokgethwa wa Modimo.
Ga bjale Jesu o be a na le dilo tše dintši tšeo a bego a swanetše go nagana ka tšona, ka gona o ile a ya mo go se nago motho lešokeng gomme a hlwa moo ka matšatši a 40. Ge a le moo Sathane o ile a tla go yena. Sathane o ile a leka Jesu ka makga a mararo gore a robe melao ya Modimo. Eupša Jesu a gana go dira seo.
Ka morago ga moo, Jesu o ile a boa gomme a gahlana le banna ba bangwe bao e ilego ya ba balatedi ba gagwe ba pele goba barutiwa. Maina a ba bangwe ba bona e be e le Andrea, Petro (yo gape a bego a bitšwa Simone), Filipi gotee le Nathaniele (yo gape a bego a bitšwa Baratholomeo). Jesu le barutiwa ba ba gagwe bao a bego a sa tšwa go ba hwetša ba ile ba tloga ba ya seleteng sa Galilea. Ge ba fihla moo, ba dula motseng wa gabo Nathaniele wa Kana. Ge Jesu a le moo, o ile a ya monyanyeng o mogolo wa lenyalo gomme a dira mohlolo wa gagwe wa pele. Na o a tseba gore mohlolo woo ke ofe? O ile a fetoša meetse gore e be beine.
Mateo 3:13-17; 4:1-11; 13:55; Mareka 6:3; Johane 1:29-51; 2:1-12.
Dipotšišo
- Banna ba babedi bao ba lego mo seswantšhong ke bomang?
- Motho o kolobetšwa bjang?
- Gantši Johane o be a kolobetša batho ba mohuta mang?
- Jesu o ile a kgopela Johane gore a mo kolobetše ka lebaka lefe le le kgethegilego?
- Modimo o ile a bontšha bjang gore O be a thabišitšwe ke gore Jesu o kolobeditšwe?
- Go ile gwa direga’ng ge Jesu a be a le lefelong leo go se nago motho ka matšatši a 40?
- Ba bangwe ba balatedi ba pele ba Jesu goba barutiwa e be e le bomang, gona ke mohlolo ofe wa pele wo a ilego a o dira?
Dipotšišo tša tlaleletšo
- Bala Mateo 3:13-17.
Ke mohlala ofe wo Jesu a o beilego bakeng sa go kolobetšwa ga barutiwa ba gagwe? (Ps. 40:7, 8; Mat. 28:19, 20; Luka 3:21, 22)
- Bala Mateo 4:1-11.
Bokgoni bja Jesu bja go diriša Mangwalo bo re kgothaletša bjang gore re ithute Beibele ka mehla? (Mat. 4:5-7; 2 Pet. 3:17, 18; 1 Joh. 4:1)
- Bala Johane 1:29-51.
Johane Mokolobetši o ile a lebiša barutiwa ba gagwe go mang, gona re ka mo ekiša bjang lehono? (Joh. 1:29, 35, 36; 3:30; Mat. 23:10)
- Bala Johane 2:1-12.
Mohlolo wa pele wa Jesu o ile wa bontšha bjang gore Jehofa ga a time bahlanka ba Gagwe selo le ge e le sefe se sebotse? (Joh. 2:9, 10; Ps. 84:11; Jak. 1:17)
Ithute ka mo go oketšegilego
Johane Mokolobetši o Lokiša Tsela
Ge Bafarisei ba bangwe le Basadutsei ba etla go yena, Johane o a ba sola. Ka baka la’ng?
O Dira Mohlolo wa Gagwe wa Pele
Jesu o bontšha mmagwe gore bjale o laelwa ke Tatagwe wa legodimong, e sego yena.


text:
Go Gopola Kopano ya “Go Dikologa Lefase”
Nywaga e masomehlano e fetilego, Dihlatse tša Jehofa tše 583 di ile tša tšea leeto la dibeke tše lesome go dikologa lefase. Morero wa tšona e be e se go bona tlhago. Eupša e be e le go hwetša bogwera bjo bo matlafatšago bja Bokriste Dikopanong tša 1963 tša sehlogo se se rego: “Ditaba tše Dibotse tša Neng le Neng.” Ka ge baeng bao ba ile ba etela dinaga tša ka godimo ga tše 20 go kopana le Dihlatse tše dingwe, lelokelelo leo la Dikopano tša bona le ile la reelwa leina la “Go Dikologa Lefase.”
Selo seo se gopolwago kudu ka dikopano tšeo e be e le polelo ya sehlogo se se rego: “Ge Modimo a tla ba a Buša Lefase ka Moka.” Nathan Knorr, yo a bego a etšwa ntlongkgolo ya Dihlatse tša Jehofa, o ile a nea polelo yeo go bontši bja dikopano tšeo. O ile a hlalosa maemo a mpefalago a lefase gomme a bontšha phapano e tlago go ba gona ge go phethagala kholofetšo e kgolo ya Beibele ya go bušetša lefase gore e be Paradeise. Bao ba bilego gona polelong yeo lefaseng ka bophara e bile ba 580 509.
“Go Dikologa Lefase” ka Dibeke tše Lesome
Dikopano tše di thomile kua Milwaukee, Wisconsin, U.S.A. Go tloga moo baeng bao ba ile ba leba ka bohlabela. Ka morago ga kopano ya kua New York, ba ile ba fetela Engelane, Sweden, Jeremane le Italy. Lefelong le lengwe le le lengwe, ba ile ba hwetša sebaka sa go bolela le ba bangwe ka ditaba tše dibotse tša Beibele.
Batho ba bantši ba ditikologong tšeo ba ile ba thabela gore Dihlatse di ile tša ipha nako ya gore di ba etele. Kgarebe e nngwe ya kua Stockholm, Sweden, e ile ya re: “Nka se tsoge ke lebetše ketelo ye bophelong bja ka ka moka. . . . Le ra gore le tšere leeto le le kaakaa gore le tlo boledišana le nna ka tumelo ya lena go Modimo? Ba go swana le lena ba a hlokwa.”
Baeng ba ba ile ba nyamišwa ke selo se sengwe ge ba fihla Athene, kua Gerika. Baetapele ba bodumedi ba lefelong leo ba ile ba gapeletša mmušo gore o se sa dumelela Dihlatse go swara kopano lebaleng la kua Panathinaikos. Eupša seo ga se sa ka sa nyamiša Dihlatse tšeo tše di fišegago. Ge kgwedi ya August e eya mafelelong, batho ba ka bago ba 10 000 ba ile ba ba gona lenaneong leo, leo le ilego la swarelwa dintlong tša batho le diphuthegong tša tikologong yeo.
Ge ba tloga Athene, baeng bao ba ile ba leba Libanoni, Jorodane, Isiraele le Tsipero. Badumedigotee le bona ba ile ba ba amogela ka diatla tše pedi, ka dinako tše dingwe go be go direga dilo tša go segiša. Motseng wa Nicosia, kua Tsipero, moeng yo mongwe o ile a anega mohlolo woo o ilego wa direga ka dieta tša gagwe, o re: “Ka mehla ge ke boela moo ke bego ke robala gona gomme ke rola dieta . . . , di be di timelela . . . , ke moka ge di tšwelela ka morago ga metsotso e mehlano, di boa di pholišitšwe e bile di phadima!”
Dinaga tša mafelelo tšeo ba ilego ba di etela e bile kua Asia le Dihlakahlakeng tša Pacific. Dihlatse tše dingwe tše dikete le baeng bao ba ile ba amogelwa kua India, Burma (yeo ga bjale e bitšwago Myanmar), Thailand, Hong Kong, Singapore, Dihlakahlakeng tša Philippine, Indonesia, Australia, Taiwan, Japane, New Zealand, Fiji le Korea. Batho ba bantši ba ile ba dira maiteko a gore ba be gona kopanong, eupša maiteko ao a gopolegago kudu ke a lesogana le kgarebe bao ba bego ba tlo nyalana ba kua Yokosuka, Japane. Ge lesogana le le be le kgopela mong wa lona gore le se be gona mošomong gore le kgone go ya kopanong ya kua Kyoto, le ile la botšwa gore bašomi ba dumelelwa go se be gona mošomong ge feela ba eya lehung goba lenyalong. Ka ge ba be ba lokišetša go nyalana, ba ile ba rulaganya gore ba batametše letšatši la bona la lenyalo. Ba rile go fetša go nyalana ba leba kopanong!
Leeto le ile la felelela ka dikopano tšeo di swerwego mathomong a September kua Hawaii le California, U.S.A. Ge ba fihla kua Pasadena, California, palo ya bao ba bilego gona e be e le e ntši go feta kamoo ba bego ba naganne ka gona. Ka baka leo, ge lenaneo le fela, e be e le sephethephethe sa dikoloi. Go sa šetšwe se, kuranta ya lefelong leo e ile ya tsopola molaodi wa maphodisa a bitša kopano yeo gore ke “pokano e kgolokgolo ya batho ba go itshwara gabotse yeo nkilego ka e bona.”
Dilo Tšeo di sa Lebalegego
Mehola ya dikopano tšeo e sa dutše e le gona. Puku yeo e hlalosago Beibele yeo e bitšwago: ‘Mangwalo ka Moka a Buduletšwe ke Modimo Gomme a a Hola’ e ile ya lokollwa kopanong yeo gomme Dihlatse tša Jehofa di sa dutše di e diriša dibokeng tša tšona.
Kopanong ya kua New York go ile gwa bolelwa gore go na le kopelo e mpsha. E be e ngwadilwe ke Harold King, e lego Hlatse yeo e bego e lokolotšwe kgolegong ya kua China ka 1963. Kopelo yeo e be e na le sehlogo se se rego: “Ka Ntlo le Ntlo.” Harold King o ile a hlama kopelo ye ge a be a tswaleletšwe a nnoši kgolegong, le gona Dihlatse tša Jehofa di sa opela kopelo yeo e nyakilego e swana le yona yeo e sa dutšego e tsebja e le “Ka Ntlo le Ntlo.”
Lehono dikopano tša Dihlatse tša Jehofa ga di sa swana le tša kgale. Go kgethwa mafelo a manyenyane ao a dirago gore go se tlale batho. Ge go na le mafelo a mantši, seo se dira gore batho ba se tšee maeto a matelele go fihla dikopanong. Diphetogo tše le tše dingwe di thuša gore batho ba bantši ba kgone go theetša lenaneo. Dihlatse tša Jehofa tša ka godimo ga dimilione tše šupago le baeng ba tšona, di ba gona dikopanong ngwaga le ngwaga. Na o ka rata go ba le rena lenyaga? Hwetša lefelo la kopano leo le lego kgauswi le moo o dulago.
Ithute ka mo go oketšegilego
Ke ka Baka la Eng Dihlatse tša Jehofa di Eya Dikopanong tše Dikgolo?
Re ba le dikopano tše tharo ngwaga le ngwaga. O ka holwa bjang ke dikopano tše?


text:
.
everythn was fine,, she was faithful and all.. I mean we were perfect UNTIL...
I took her out to Nandos .. before they brought the food they placed a fork and a knife ...to my suprise the young bae picked a knife ...I was wonderin wat she wanted to
do...She started scratching the tabl with a knife so I looked a bit closer to find out she wrote
"Mandisa was here 2014"" I fainted"
0
Matome o be a sokolo kudu a se na madi mo bophelong bja gage, Ka tsatsi le lengwe wa diragala gore matome a gwetse mokotlana wa tshelete o lahlegilego ka theko ga tsela. Matome o ile a founela YFM radio station:- matome : "hello ke topile mokotlana wa tshelete wa mr Dlamini yo a dulang johannesburg kuwa parkview, mokotlana o ona le R10000,ID and a credit card Radio station presenter : matome o monna wa go tshepega,batho bao swana le wena ba hlokwa mo bophelong le mo lefaseng, Ke wena bokamoso bja naga ye ya rena ka go ba le nnete. bjanong tshelete yeo o e fihisha neng gore re gone go e boshetsa mong wa yona? Matome : (ka go kwata ke ge are) ennnnnng? ga ke gafe nna...! ke be ke nyaka go no mo dedicatela pina/mmina thoko, Ke gopela le mo ralokele, "you saved me" by R-Kelly
1.
Mohale le masilo sale wa diragala gore ba admitiwe bookelong bja batho bao se itikanele ka hlogong. wa fihla nako ye ba ikwanelago gore gosasa ka iri ya boshupa bo tshela trata or fence ba tshaba, ya ba gore mosadi wao cleaner or go shoma mo o wa ba kwa. o ile ka letsatsi la go latela,a ba isha go shoma ka ntle ga trata. e rile nako e fihla yaore ba tshele trata ba chabe, mohale le masilo bare ke nako,ba tshela trata(fence),kganthe ba boela ka gare.....
2 .
Ga ke rate go ba magareng ga batho bao se lebelelege gobane batho bao befa ke tshia nako go ba hlwaela.
3.
Teacher:matome holiday ke eng ka sepedi goba ka se tswana Matome:ke letsatsi ka moka.
4.
Gona le pleke ye ngwe kua limpopo bare ke ga mpsana. sale ka nyako go ruwa ditonki.tonki tsaka tsa fetola tsa re mo nna re ka se dule ka baka la gore pleke ye ke ya diphoofolo.
5.
Gobe gona le monna yo mongwe wa se kgorane wao khuma le dinala kua limpopo Ga-sebaila, tsatsi le lengwe sale wa diragala gore ba mmitse on this other function ya community ka baka la gore o be a rata go thusha sechaba ka meetse le go ba lokisetsa ditsela le tse dingwe tse di ntshi tsa bophelo. monna yo leina la gagwe ba be ba mmitsa ka la Aretsi. Aretsi a fihla in the hall where they are hosting the event:.... Are i great you all and i bilieve your happy because i always solatape(meaning lema) you with water and many things i do for the community as well as the consumables i always give away. From next week im going to solatape this community more..... all of a sudden this other guy by the name of matome started making noice and ntate Aretsi ke ge a mo addresa a ba a mmotsa gore a se ke tsena ditaba tse di sa go amego,ka segowa ke gore its not milking you akere bafana....!
6.
Teacher:Mohale six minuz 3 oshala bokae?. Mohale:Ga ke tsebe, Teacher:Ge koko wa ga go a ka reka makwinya a six aja a mararo o shala a makae? Mohale: koko wa ka ke mphsa o tla ja kao fela a se shiye selo.
7.
Botlaela bo phala ke bogafi coz segafi ge o ka se fa diokobatse or dipilisi se ba kaone.ga ona molemo or sehlare sa botlaela.
8.
Ke nyaka go nyala mosadi wao hloka meeno gore ge ke mo suna a se ke a ntoma.
9.
Monate ga se go ya bjalweng fela or di outs,le go ya toilet ke monate gobane wa lapologa.
10.
Nna ga ke nyake go robalana le batho ba bantsi bao fapa fapane,ka baka la gore nto yaka ga se multi charger or public part.
11.
Boy:hello beautiful Girl:a no fomola Boy:ke be ke no nyaka go o tsebisha gore o bifile ebile o sekobo bjalo ka maoboko tshwene ya thaba ya mosadi.
12.
Batho ba utswa ka mo nhle shem,last week ke le house 22 poleke ya dinotagi,motho a no tsena re sa lebeletse game ya bafana bafana... a unpluga tv namile a tshaba ka yona...
13.
Monna le mosadi at a club Monna o be a le pleke tsa mabjalwa le mosadi wa gage(club) .... monna a emelela go ya go reka di drinks at the counter,legosha le lengwe gona kua plekeng yeo la batamela mosadi wa monna yola la re you must demand money before thobalano gobane ke ya mo tseba ga patele......
14.
Mokgadi o romela monna wa gage matome senepe,maoto a gage a bolegile,a fetsa a botsa matome gore o tla mo letela go fihla ge a goroga.... Matome a fetola are:baby olokile mara ke mang yo a go tsia dinepe tseo?
15.
Morutishi : Odirang wena matome? Matome : ke ngwala le ngwalo Morutishi : O ngwalela mang Matome : ke ngwalela nna Morutishi : O ngwadile eng ka go gare ga lengwalo? Matome : ke tseba bjang gobane ga se ke le receive....


text:
MOROKAMI (KGATIŠO E ITHUTWAGO) FEBRUARY 2014
Tokollo ye e hlalosa ditiragalo tše di kgahlišago tšeo di lego go Psalme 45. Le gona e re thuša gore re tšeele Jehofa Modimo godimo e le Mohlokomedi wa rena, Mošireletši wa rena le Mogwera wa rena yo mogolo.
Retang Kriste
—Kgoši ya Letago!
Ditiragalo tše di kgahlišago tšeo di hlalositšwego go Psalme 45 di bolela’ng go rena lehono?
Thabelang Lenyalo la Kwana!
Monyadiwa ke mang, gona Kriste o be a dutše a mo lokišeletša bjang bakeng sa lenyalo le? Ke bomang bao ba tlago go thabela lenyalo le?
Mohlologadi wa Tsarepata o Ile a Putswa ka Baka la Tumelo ya Gagwe
Tsogo ya morwa wa mohlologadi yo e bile e nngwe ya ditiragalo tšeo di ilego tša matlafatša tumelo ya gagwe kudu. Re ka ithuta dithuto dife go yena?
Jehofa ke Mohlokomedi wa Rena le Mošireletši wa Rena
Tšeela Jehofa Modimo godimo ka ge e le Tatago rena wa legodimong. Ithute kamoo o ka matlafatšago tswalano ya gago le Modimo, yena Mohlokomedi wa rena yo Mogolo le Mošireletši wa rena.
Jehofa ke Mogwera wa Rena yo Mogolo
Ela hloko mohlala wa bagwera ba bagolo ba Jehofa Modimo e lego Aborahama le Gideone. Re swanetše go dira dilo dife gore re be bagwera ba Jehofa?
Dipotšišo tše Tšwago go Babadi
Bajuda ba lekgolong la pele la nywaga ba be ba na le mabaka afe a go ‘letela’ Mesia?
‘Bona Botse bja Jehofa’
Kgoši Dafida wa Isiraele ya bogologolo o ile a tšeela godimo tokišetšo ya Modimo ya borapedi bja therešo. Re ka thabela bjang borapedi bja therešo lehono?
Filimi Yeo e Nago le Nywaga e 100 Yeo e Agago Tumelo
Ngwageng wo filimi ya “Photo-Drama of Creation” e fetša nywaga e 100, e lego filimi yeo e bego e hlametšwe go thuša batho go ba le tumelo go Beibele e le Lentšu la Modimo.


text:
Šetša Batho Bao o Tlwaelanago le Bona Mehleng ye ya Bofelo
“Ditlwaelano tše mpe di senya mekgwa e holago.”—1 BAKORINTHE 15:33.
DIKOPELO: 73, 119
1. Re phela dinakong dife?
RE PHELA ‘dinakong tše di hlobaetšago tšeo go lego thata go lebeletšana le tšona’. Ga e sa le go tloga ka 1914, ge ‘mehla ya bofelo’ e be e thoma, maemo a lefase a ile a mpefala go feta le ge e le neng. (2 Timotheo 3:1-5) Le gona re ka kgodišega gore maemo a lefase a tlo tšwela pele a mpefala le go feta ka gobane boporofeta bja Beibele bo re “batho ba kgopo le baikgakanyi ba tla fetelela ka bobe.”—2 Timotheo 3:13.
2. Batho ba bantši ba bogela boithabišo bja mohuta mang? (Bona seswantšho se se lego ka mo godimo.)
2 Tabeng ya boithabišo, batho ba bantši lehono ba bogela mananeo ao a tletšego bošoro, boitshwaro bjo bo gobogilego le ao a akaretšago maleatlana le botemona. Ba bangwe ba bantši ba dira dilo tše. Ka mohlala, Inthanete, mananeo a thelebišene, dimobi, dipuku le dimakasine gantši di dira gore bošoro le boitshwaro bjo bo gobogilego di bonagale eka ga di na bothata. Le gona boitshwaro bjo bo bego bo tšhoša batho peleng bo amogelega kudu moo e lego gore ga bjale bo molaong dinageng tše dingwe. Eupša seo ga se bolele gore Jehofa o amogela boitshwaro bjo bjalo.—Bala Baroma 1:28-32.
3. Batho ba bantši ba nagana’ng ka bao ba phelago ka ditekanyetšo tša Modimo?
3 Batho ba lekgolong la pele la nywaga le bona ba be ba ithabiša ka go bogela dilo tšeo di nago le bošoro le boitshwaro bjo bo gobogilego. Eupša go be go se bjalo ka balatedi ba Jesu, ka gobane bona ba be ba phela ka ditekanyetšo tša Modimo. Se se ile sa ‘makatša’ batho bao ba bego ba phela le bona. Mafelelo e bile afe? Batho ba ile ba ba kwera le go ba tlaiša. (1 Petro 4:4) Le lehono, batho ba bantši ba nagana gore bao ba phelago ka ditekanyetšo tša Modimo ba na le bothata. Ge e le gabotse, Beibele e re lemoša ka gore bao ba latelago mohlala wa Kriste Jesu “le bona ba tla hlomarwa.”—2 Timotheo 3:12.
“DITLWAELANO TŠE MPE DI SENYA MEKGWA E HOLAGO”
4. Ke ka baka la’ng re sa swanela go rata lefase le?
4 Ge e ba re nyaka go dira thato ya Modimo, ga se ra swanela go rata “lefase goba dilo tše di lego lefaseng.” (Bala 1 Johane 2:15, 16.) Sathane e lego “modimo wa lefase le,” o laola lefase. O diriša madumedi, mebušo, mekgatlo ya tša kgwebo le mekero ya ditaba go timetša batho. (2 Bakorinthe 4:4; 1 Johane 5:19) Ga re nyake go tutuetšwa ke lefase le, ka gona re swanetše go phema go tlwaelana le batho ba babe. Beibele e re lemoša ka mo go kwagalago gore: “Le se ke la timetšwa. Ditlwaelano tše mpe di senya mekgwa e holago.”—1 Bakorinthe 15:33.
5, 6. Ke bomang bao re sa swanelago go gwerana le bona, gona ka baka la’ng?
5 E le gore re dule re na le tswalano e botse le Jehofa, re phema go gwerana le motho le ge e le ofe yo a dirago dilo tše mpe. Se se akaretša le batho bao ba bolelago gore ba rapela Jehofa eupša ba kgetha go se mo kwe. Ge e ba batho ba bjalo ba dira sebe se segolo gomme ba sa itshole, re kgaotša go gwerana le bona.—Baroma 16:17, 18.
6 Gantši batho ba nyaka go thabiša bagwera ba bona le go amogelwa ke bona. Ka gona ge e ba re gwerana le batho bao ba sa kwego Modimo, re ka lekega go dira seo ba se dirago. Ka mohlala, ge e ba re gwerana le batho bao ba gobogilego boitshwarong, re ka feleletša re swana le bona. Seo se diragaletše ba bangwe ba bana babo rena le dikgaetšedi. E bile bao ba sa kago ba itshola ba ile ba kgaolwa. (1 Bakorinthe 5:11-13) Ge e ba ba sa itshole, boemo bja bona bo ka feleletša bo swana le bjoo Petro a boletšego ka bjona.—Bala 2 Petro 2:20-22.
7. Re swanetše go gwerana le bomang?
7 Le ge re nyaka go swara batho ka moka ka botho, ga se ra swanela go gwerana le bao ba sa kwego Modimo. E tla ba mo go fošagetšego gore Hlatse ya Jehofa e dule le motho yo a sa hlomphego ditekanyetšo tša Jehofa le go phela ka tšona. Ka mo go swanago, ditabeng tša lenyalo, Hlatse e swanetše go ratana feela le mohlanka wa Jehofa yo a kolobeditšwego le yo a botegago. Go bohlokwa kudu go amogelwa ke Modimo go e na le go amogelwa ke batho bao ba sa mo ratego. Re swanetše go gwerana feela le batho bao ba dirago thato ya Modimo. Jesu o itše: “Mang le mang yo a dirago thato ya Modimo, yena yo ke ngwanešo le kgaetšedi ya ka le mma.”—Mareka 3:35.
Sa bohlokwa kudu ke gore re amogelwe ke Modimo go e na le go amogelwa ke batho bao ba sa mo ratego
8. Go gwerana le batho ba babe go ile gwa kgoma bjang Baisiraele ba bogologolo?
8 Go gwerana le batho ba babe go feleletša ka masetlapelo. Nagana ka seo se ilego sa diragalela Baisiraele. Pele ba ka fihla Nageng ya Kholofetšo, Jehofa o ile a ba lemoša ka batho bao ba bego ba šetše ba dula moo. O itše: “O se ke wa khunamela medimo ya bona goba wa gokeletšwa go e hlankela, le gona o se ke wa dira selo le ge e le sefe seo se swanago le mešomo ya bona, eupša o e phušole o be o senye dikokwane tša bona tše kgethwa. Le hlankele Jehofa Modimo wa lena.” (Ekisodo 23:24, 25) Eupša Baisiraele ba bantši ba ile ba se latele melao ya Modimo gomme ba se mmotegele. (Psalme 106:35-39) Mafelelo e bile afe? Jehofa ka morago o ile a lahla setšhaba seo gomme legatong la sona a kgetha phuthego ya Bokriste gore e be batho ba gagwe.—Mateo 23:38; Ditiro 2:1-4.
EBA ŠEDI KA SEO O SE BALAGO LE SEO O SE BOGELAGO
9. Ke ka baka la’ng mekero ya ditaba e ka ba kotsi?
9 Mekero e mentši ya ditaba, e bjalo ka mananeo a thelebišene, diwepesaete le dipuku di ka senya tswalano ya rena le Jehofa. Dilo tše ga se tša hlamelwa go thuša Bakriste gore ba be le tumelo go Jehofa le dikholofetšong tša gagwe. Go e na le moo, di kgothaletša batho go bota lefase le le kgopo la Sathane. Ka gona, anke re se ke ra bogela, ra bala goba ra theetša selo le ge e le sefe seo se ka dirago gore re be le “dikganyogo tša lefase.”—Tito 2:12.
10. Go tlo direga’ng ka mekero ya ditaba ya lefase le?
10 Kgauswinyane, lefase la Sathane le mekero ya lona ya ditaba e kotsi le tla fedišwa. Beibele e re: “Lefase le a feta gomme go bjalo le ka kganyogo ya lona, eupša yo a dirago thato ya Modimo o dula a le gona ka mo go sa felego.” (1 Johane 2:17) Ka mo go swanago, mopsalme o opetše ka gore: “Badirabobe bona ba tla fedišwa.” Ke moka a oketša ka gore: “Eupša ba boleta bona e tla ba beng ba lefase, ba tla thaba kudu ka baka la go ata ga khutšo.” Ba tla dira seo go fihlela neng? Beibele e re: “Baloki bona e tla ba beng ba lefase, ba tla dula mo go lona ka mo go sa felego.”—Psalme 37:9, 11, 29.
11. Modimo o re thuša bjang gore re dule re mmotegela?
11 Ka go se swane le lefase la Sathane, mokgatlo wa Jehofa o re thuša go phela ka tsela yeo e re lebišago lefaseng le lefsa. Jesu o ile a rapela Jehofa ka gore: “Se se bolela bophelo bjo bo sa felego, gore ba tsebe wena Modimo a nnoši wa therešo le yo o mo romilego, Jesu Kriste.” (Johane 17:3) Jehofa o diriša mokgatlo wa gagwe go re nea selo se sengwe le se sengwe seo re se hlokago gore re mo tsebe. Ka mohlala, re na le dimakasine tše dintši, diporoutšha, dipuku, dibidio le Wepesaete tšeo ka moka di re thušago go tšwela pele re hlankela Modimo. Le gona mokgatlo wa gagwe o rulaganya diboka tša ka mehla diphuthegong tša ka godimo ga tše 110 000 lefaseng ka moka. Seo re ithutago sona ka Beibeleng dibokeng tšeo le dikopanong se matlafatša tumelo ya rena go Jehofa le dikholofetšong tša gagwe.—Baheberu 10:24, 25.
NYALA “FEELA MORENENG”
12. Hlalosa seo se bolelwago ke taelo ya Beibele ya gore re nyale “feela Moreneng.”
12 Bakriste bao ba nyakago go tsena lenyalong ba swanetše go ba šedi kudu mabapi le batho bao ba gweranago le bona. Lentšu la Modimo le re lemoša ka gore: “Le se ke la rwala joko le ba ba sa dumelego. Gobane toko le go hloka molao di na le segwera sefe? Goba seetša se abelana eng le leswiswi?” (2 Bakorinthe 6:14) Beibele e botša bahlanka ba Modimo gore ba nyale “feela Moreneng,” ke gore, ba nyalane feela le motho yo a ineetšego le go kolobetšwa e bile a phela ka ditekanyetšo tša Jehofa. (1 Bakorinthe 7:39) Ge e ba o nyalana le motho yo bjalo yo a ratago Jehofa, o tla ba le molekane yo a tla go thušago go dula o botegela Modimo.
Ge o nyalana le motho yo a ratago Jehofa, o tla ba le molekane yo a tla go thušago go dula o botegela Modimo
13. Ke taelo efe ya mabapi le lenyalo yeo Modimo a ilego a e nea Baisiraele?
13 Jehofa o tseba seo se tlago go re hola, e bile taelo ya gagwe ya gore re nyale “feela Moreneng” ga se taba e mpsha. Ka mohlala, ela hloko seo Jehofa a ilego a se botša Baisiraele mabapi le ditšhaba tšeo di bego di sa mo hlankele. O ile a diriša Moshe go laela setšhaba seo gore: “O se ke wa nyalelana le tšona. O se ke wa nea morwedi wa gago morwa wa tšona, le morwa wa gago o se ke wa mo nea morwedi wa tšona. Gobane di tla aroša bana ba gago gore ba se sa ntatela, ba hlankele medimo e mengwe; bogale bja Jehofa bo tla le tukela gomme a le fediša ka go akgofa.”—Doiteronomio 7:3, 4.
14, 15. Solomone o ile a diragalelwa ke’ng ka baka la go hlokomologa taelo ya Jehofa?
14 Gateetee ka morago ga gore Solomone e be kgoši ya Isiraele, o ile a rapela Jehofa gore a mo nee bohlale gomme a mo araba. Ka gona Solomone o ile a tsebja ka gohle e le mmuši yo bohlale wa setšhaba se se atlegilego. Ge e le gabotse, kgošigadi ya kua Sheba e ile ya kgahlwa kudu ke bohlale bja Solomone moo e ilego ya re go yena: “Bohlale bja gago le katlego ya gago di feta kgole dilo tšeo ke di kwelego.” (1 Dikgoši 10:7) Eupša mohlala wa Solomone o re ruta le seo se ka diragalelago motho yo a hlokomologago taelo ya Modimo gomme a nyalana le motho yo a sa mo hlankelego.—Mmoledi 4:13.
15 Gaešita le ge Jehofa a be a mo šegofaditše, Solomone o ile a se kwe taelo ya Modimo e kwagalago. Solomone o ile “a rata basadi ba bantši bašele” bao ba bego ba sa hlankele Jehofa, gomme a feleletša a na le basadi ba 700 le basadi ba direthe ba 300. Mafelelo e bile afe? Ge Solomone a šetše a tšofetše, basadi bao ba ile “ba aroša pelo ya gagwe gore e latele medimo e šele, . . . [gomme] Solomone a dira tše mpe mahlong a Jehofa.” (1 Dikgoši 11:1-6) Go gwerana le batho ba babe go ile gwa mo kgoma, gomme a se sa botegela Jehofa. Ge e ba se se ile sa diragalela Solomone, gona se ka diragalela le rena. Ke ka baka leo re sa nyakego le go nagana ka go nyalana le motho yo a sa ratego Jehofa!
16. Beibele e nea Mokriste yo a nyalanego le motho yo e sego Hlatse keletšo efe?
16 Go thwe’ng ge e ba motho yo a itšego a fetoga morapedi wa Jehofa a šetše a nyalane le motho yo e sego Hlatse? Beibele e re: “Lena basadi ikokobeletšeng banna ba lena, e le gore ge e ba go na le bao ba sa kwego Lentšu la Modimo, ba tle ba ruiwe ka boitshwaro bja basadi ba bona.” (1 Petro 3:1) Se se šoma le go monna wa Mokriste yo mosadi wa gagwe e sego Hlatse. Temana ye e ra gore: Eba monna goba mosadi yo botse, o diriše ditekanyetšo tša Modimo tša lenyalo. Ke moka ge molekane wa gago a lemoga gore o fetogile, le yena a ka nyaka go hlankela Jehofa. Se se ile sa diragalela banyalani ba bantši.
GWERANA LE BATHO BAO BA RATAGO JEHOFA
17, 18. Noa o ile a thušwa ke’ng go phologa Meetsefula, gona ke’ng seo se ilego sa thuša Bakriste ba lekgolong la pele la nywaga go phologa ge Jerusalema e be e fedišwa?
17 Go gwerana le batho ba babe go ka dira gore o se kwe Jehofa, eupša go gwerana le batho bao ba ratago Modimo go ka go thuša go mmotegela. Noa ke mohlala o mobotse go rena. O phetše mehleng ya ge “bobe bja batho bo be bo tletše lefaseng” e bile “sohle seo se bego se ratwa ke dikgopolo tša bona le dipelo tša bona e be e le se sebe ka dinako tšohle.” (Genesi 6:5) Batho e be e le ba babe kudu moo Jehofa a ilego a phetha ka go ba fediša. Eupša Noa o be a sa swane le bona. Beibele e mmitša “monna wa go loka” yoo a ilego “a sepela le Modimo wa therešo.”—Genesi 6:7-9.
18 Noa ga se a ka a gwerana le batho bao ba bego ba sa rate Jehofa. Yena le lapa la gagwe ba ile ba dula ba swaregile ka go aga areka, le gona e be e le “mmoledi wa toko.” (2 Petro 2:5) Noa, mosadi wa gagwe, barwa ba gagwe ba bararo le basadi ba bona e be e le bagwera ba bagolo. Ba ile ba tšwela pele ba dira dilo tšeo di thabišago Modimo, gomme seo sa ba thuša go phologa Meetsefula. Ka moka ga rena lehono re ditlogolwana tša bona, ka gona re swanetše go leboga gore Noa le lapa la gagwe ba ile ba kwa Jehofa gomme ba se gwerane le batho ba babe. Ka mo go swanago, Bakriste ba lekgolong la pele la nywaga ga se ba ka ba gwerana le batho bao ba bego ba sa rate Jehofa. Ba ile ba kwa Jehofa gomme ba phologa ge Jerusalema e be e fedišwa ka 70 C.E.—Luka 21:20-22.
19. Ke’ng seo se tla re thušago go dula re botegela Jehofa?
19 Go etša Noa le lapa la gagwe gotee le Bakriste ba lekgolong la pele la nywaga, ga re gwerane le motho le ge e le ofe yo a sa ratego Jehofa. Re na le bana babo rena le dikgaetšedi ba dimilione ba botegago bao re ka gweranago le bona. Ba tla re thuša go ‘ema re tiile tumelong’ mehleng ye e thata. (1 Bakorinthe 16:13; Diema 13:20) Nagana kamoo go tla kgahlišago ka gona go phologa bofelo bja lefase le le kgopo gomme ra phela lefaseng le lefsa la Jehofa! Ruri go bohlokwa gore re pheme go gwerana le batho ba babe gona bjale!


text:
MEŠOMO YA BORAPEDI BJA LAPA
MEŠOMO YA BORAPEDI BJA LAPA
Rahaba o Latela Ditaelo
JOSHUA DIKGAOLO 2 LE 6
Tlhahlo ya Batswadi: Dirišang mešomo ye go ithuta Beibele le le lapa.
Tše di Oketšegilego go tšwa Dihlogong tše
Kamoo Jehofa a re Matlafatšago ka Gona
Diriša mešomo ye gotee le Dikanegelo tša Beibele tša Diswantšho tša mabapi le Gideone borapeding bja lena bja lapa.
Mogwera yo a Botegago
Tlhahlo ye e ka go thuša go diriša kanegelo ya Beibele ya Ruthe go ruta bana ba gago dika tša go ba mogwera yo botse.
Kora o a Rabela
Mešomo ye, yeo e theilwego kanegelong ya Beibele ya diswantšho ya Kora, e ka thuša gore wena le bana ba gago le phediše kanegelo ye.


text:
TABA YA LETLAKALA LA KA NTLE
Bofelo bja Bošoro bja ka Gae
Boemo 1: Batswadi ba Isabel * ba etile. Ba thabela mantšiboa ba ena le morwedi wa bona gotee le monna wa gagwe, ba boledišana ba thabile. Motswadi le ge e le ofe o be a ka thabela gore morwedi wa gagwe o nyetšwe ke monna wa mohuta wo. O mo swere ka botho.
Boemo 2: Frank o galefile o šoro. Le mo nakong ye, o tla ntšha bogale bja gagwe bjalo ka mehleng—seo go yena se bolelago gore o swanetše go itia mosadi wa gagwe sefahlegong, a mo rage, a mo goge ka meriri goba a bethantšhe hlogo ya gagwe leboelela lebotong.
O KA makatšwa ke go kwa gore maemo a ka bobedi a bolela ka banyalani batee.
Go swana le batho ba bantši bao ba bakago bošoro bja ka gae, Frank o tseba go itira motho yo botse ge a le moo a bonwago ke batho goba ge a na le batswadi ba mosadi wa gagwe. Eupša ge a na le mosadi wa gagwe feela, Frank ke yo šoro ka go fetišiša.
Banna ba bantši ba swanago le Frank ba goletše malapeng ao a nago le bošoro, gomme ge ba šetše ba godile ba nagana gore boitshwaro bja bona bo a amogelega—e bile bo tlwaelegile. Eupša ga go na seo se tlwaelegilego ka bošoro bja ka gae. Ke ka baka leo batho ba bantši ba makalago ge ba ekwa gore monna o bethile mosadi wa gagwe.
Le gona, bošoro bja ka gae bo atile ka tsela e hlobaetšago. Ka mohlala, kua United States, nyakišišo e nngwe e hweditše gore ka letšatši letee mafelong ao go ona go leletšwago megala bakeng sa go kgopela thušo mabapi le bošoro bja ka gae, nageng ka moka go be go hwetšwa palogare ya megala ya ka godimo ga 16 ka motsotso. Bošoro bja ka gae ke leuba la lefase ka moka leo le ka hwetšwago bathong ba ditšo ka moka, ba maemo a sa swanego a boiphedišo le ba maemo a sa swanego setšhabeng. Ka ge ditiragalo tše dintši tša gona di sa begwe, ga go pelaelo gore boemo bo mpefetše go feta kamoo dipalopalo di bontšhago ka gona. *
Dipego tša bošoro bja ka gae di tsoša dipotšišo tše di latelago: Go tla bjang gore monna a be a fihle bokgoleng bja go swara motho le ge ele ofe—kudukudu mosadi wa gagwe—ka sehlogo gakaakaa? Na banna bao ba bethago basadi ba bona ba ka thušwa?
Dihlatse tša Jehofa, bagatiši ba makasine wo, di dumela gore keletšo ya Beibele e šomago e ka thuša balekane ba nago le bošoro go fetoša mokgwa wa bona. Na phetogo e bjalo e bonolo? Aowa. Na e a kgonega? Ee! Thuto ya Beibele e thušitše ba bantši gore ba tlogele go ba ba šoro gomme e be batho ba botho le ba nago le tlhompho. (Bakolose 3:8-10) Ela hloko mohlala wa Troy le Valerie.
Tswalano ya lena e be e le bjang mathomong?
Valerie: Bošegong bjoo Troy a ilego a mpeeletša ka bjona, o ile a mphasola kudu moo ke ilego ka fetša beke ke na le matetelo. O ile a kgopela tshwarelo ka kudu gomme a nkholofetša gore o be a ka se tsoge a bušeleditše seo. Nywageng yeo e ilego ya latela, ke ile ka kwa mantšu ao gantši kudu.
Troy: Ke be ke selekwa ke selo le ge e le sefe—ka mohlala, ge mosadi a be a ka apea ka morago ga nako. Ke ile ka betha Valerie ka sethunya gatee. Lebakeng le lengwe, ke ile ka mmetha o šoro moo ke bego ke nagana gore ke mmolaile. Ka morago, ke ile ka leka go mo tšhošetša gore ke tla bolaya morwa wa rena ke mmeile thipa mogolong.
Valerie: Ke be ke dula ke tšhogile. Ka dinako tše dingwe ke be ke swanelwa ke go tšhaba go fihlela ge Troy a theošitše maswafo. Gaešita le ge ke be ke bethwa o šoro, ke be ke hwetša ke palelwa kudu ke go kgotlelela go hlaselwa ka mantšu go feta go bethwa.
Troy, na o be o dutše o le motho yo šoro?
Troy: Ee, go tloga bjaneng bja ka. Ke goletše tikologong ya bošoro. Tate o be a dula a betha mma pele ga ka le bana bešo. Ka morago ga ge a tlogile, mma o ile a dula le monna yo mongwe, gomme le yena o ile a mmetha. O ile a ba a kata kgaetšedi ya ka—gotee le nna. O ile a swarwa a ya kgolegong bakeng sa seo. Go ba gona, ke a lemoga gore ditirong tšeo ga go seo nka itshwarelelago ka sona bakeng sa mokgwa wo wa ka.
Valerie, ke ka baka la eng o ile wa kgetha go dula lenyalong le?
Valerie: Ke be ke boifa. Ke be ke ipotšiša gore, ‘Go thwe’ng ge e ba a ka nnyaka a nkhwetša gomme a bolaya nna goba batswadi ba ka? Go thwe’ng ge e ba nka mmega gomme boemo bja mpefalela pele?’
Dilo di thomile go fetoga neng?
Troy: Mosadi wa ka o ile a thoma go ithuta Beibele le Dihlatse tša Jehofa. Mathomong, ke be ke mo hufegela ka bagwera ba gagwe ba bafsa, gomme ke nagana gore ke be ke swanetše go mo šireletša go seo ke bego ke bona e le sehlotswana se sa tlwaelegago. Ka gona, ke ile ka ba yo šoro le go feta, e sego go Valerie feela eupša le go Dihlatse. Eupša ka letšatši le lengwe morwa wa rena wa nywaga e mene, e lego Daniel, yo a bego a swerwe ke bolwetši bja go wa, o ile a robala sepetlele lebaka la mo e nyakilego goba dibeke tše tharo. Nakong yeo, Dihlatse di ile tša re direla dilo tše dintši kudu—gaešita le go fihla bokgoleng bja go hlokomela morwedi wa rena wa nywaga e tshela, e lego Desiree. Hlatse e nngwe ka morago ga go šoma bošego, e ile ya hlwa le Daniel e le gore Valerie a kgone go robala. Botho bja batho bao—bona batho bao ke bego ke ikgogomošetša bona kudu—bo ile bja nkgoma e le ruri. Ke ile ka lemoga gore ke be ke bone kamoo Bakriste ba therešo ba itshwarago ka gona, ka baka leo ka kgopela Dihlatse gore di ithute Beibele le nna. Ge ke dutše ke ithuta Beibele, ke ile ka ithuta tsela yeo monna a swanetšego go swara mosadi wa gagwe ka yona le yeo a sa swanelago go mo swara ka yona. Ke ile ka tlogelela sa ruri mokgwa wa ka wa bošoro le go swara ba bangwe gampe. Ke ile ka feleletša ke le yo mongwe wa Dihlatse tša Jehofa.
Ke melao efe ya motheo ya Beibele yeo e go thušitšego go fetoga?
Troy: Ke e mentši kudu. Go 1 Petro 3:7, Beibele e re ke swanetše go ‘godiša’ mosadi wa ka. Lengwalo la Bagalatia 5:23 le kgothaletša go ba le “botho” le “boitshwaro.” Lengwalo la Baefeso 4:31 le sola “polelo e gobošago.” Lengwalo la Baheberu 4:13 le re “dilo ka moka di hlobotše” go Modimo. Ka gona, Modimo o bona boitshwaro bja ka gaešita le ge baagišani ba ka ba sa bo bone. E bile ke ithutile gore ke be ke swanetše go hwetša bagwera ba bafsa, ka ge “ditlwaelano tše mpe di senya mekgwa e holago.” (1 Bakorinthe 15:33) Ge e le gabotse, bagwera ba ka ba nakong e fetilego ba be ba nkgothaletša go ba yo šoro. Ba be ba nagana gore go betha mosadi go lokile bakeng sa “go mo dira gore a laolege.”
Le ikwa bjang ka lenyalo la lena gona bjale?
Valerie: E šetše e le nywaga e 25 mola Troy e bago yo mongwe wa Dihlatse tša Jehofa. Ga e sa le go tloga ka nako yeo, o mpontšhitše lerato, botho le go nnaganela e le ka kgonthe.
Troy: Nka se kgone go fetoša bohloko bjoo ke bo baketšego ba lapa la ka, e bile mosadi wa ka o be a tloga a sa swanelwe ke tshwaro yeo ke bego ke mo swere ka yona le gatee. Eupša ke fagahletše go bona Jesaya 65:17 e phethagala, ge bohloko bjo bja bophelong bja rena bja nakong e fetilego bo ka se sa gopolwa.
Ke keletšo efe yeo yo mongwe le yo mongwe wa lena a ka e neago malapa ao a tlaišwago ke bošoro bja ka gae?
Troy: Ge e ba o swere ba lapa la gago ka bošoro goba o ba goboša ka mantšu, amogela gore o nyaka thušo, gomme o ka e hwetša. Go na le thušo e ntši yeo e ka hwetšwago. Ge e le nna, go ithuta Beibele le Dihlatse tša Jehofa le go kopanela le tšona go nthušitše go fenya mekgwa ya ka e tseneletšego ya bošoro.
Valerie: O se ke wa akgofela go bapiša boemo bja gago le bja motho le ge e le ofe goba go latela keletšo ya batho bao ba naganago gore ba tseba seo se tlogago se go loketše. Gaešita le ge e ka se be batho ka moka bao ba bago le ditlamorago tše swanago, ke thabela gore ga se ka tlogela monna wa ka, ka gobane ga bjale re šegofaditšwe ka go ba le tswalano e botse.
GO FEDIŠA BOŠORO BJA KA GAE
Beibele e re: “Lengwalo ka moka le buduletšwe ke Modimo gomme le hola ka go ruta, go kgala, go phošolla.” (2 Timotheo 3:16) Ka go swana le Troy, yoo taba ya gagwe e anegilwego ka mo godimo, balekane bantši ba nago le bošoro ba dirišitše keletšo ya Beibele gomme ba kgonne go fetoša tsela ya bona ya go nagana gotee le boitshwaro bja bona.
Na o ka rata go ithuta ka mo go oketšegilego mabapi le kamoo lenyalo la gago le ka holwago ke Beibele? Bakeng sa tsebišo e oketšegilego, ikgokaganye le Dihlatse tša Jehofa tša lefelong la geno goba o tsene go www.jw.org.
^ ser. 3 Maina a mangwe sehlogong se a fetotšwe.
^ ser. 8 Ke therešo gore palo e kgolo ya banna e bethwa ke basadi. Lega go le bjalo, ditiragalong tše dintši kudu tša bošoro bja ka gae tšeo di begwago, banna ke bona ba bakago bošoro bjoo.


text:
Hlankela Jehofa o sa Šitišwe ke Selo
‘Maria o ile a theetša lentšu la Jesu. Mareta yena o be a šitišwa ke go dira mediro e mentši.’ —LUKA 10:39, 40.
DIKOPELO: 94, 134
1, 2. Ke ka baka la’ng Jesu a be a rata Mareta, eupša ke phošo efe yeo Mareta a ilego a e dira go bontšha gore o be a se a phethagala?
GE O nagana ka kgaetšedi ya Latsaro e lego Mareta, o nagana gore e be e le motho wa mohuta mang? Beibele e bontšha gore Mareta e be e le mogwera yo mogolo wa Jesu, e bile e re Jesu o be a mo rata. Ke therešo gore e be e se mosadi a nnoši yoo Jesu a bego a mo rata le go mo hlompha. Ka mohlala, ngwanabo Mareta e lego Maria, le yena e be e le mogwera yo mogolo wa Jesu. Le gona Jesu o be a rata mmagwe e lego Maria. (Johane 11:5; 19:25-27) Bjale ke ka baka la’ng Jesu a be a rata Mareta?
2 Jesu o be a rata Mareta ka gobane o be a na le botho le moya wa go fa, e bile a šoma ka thata. Eupša sa bohlokwa kudu, Jesu o be a mo ratela tumelo ya gagwe e tiilego. O be a dumela dilo ka moka tšeo Jesu a bego a di ruta, e bile o be a sa belaele gore Jesu e be e le Mesia yo a holofeditšwego. (Johane 11:21-27) Lega go le bjalo, Mareta o be a se a phethagala. O be a dira diphošo go swana le rena ka moka. Ka mohlala, ka letšatši le lengwe ge Jesu a be a ba etetše, Mareta o ile a kgopišwa ke ngwanabo e lego Maria gomme a botša Jesu gore a mo phošolle. Mareta o ile a re: “Morena, na ga o na taba ge ngwanešo a ntlogetše ke dira dilo ke nnoši? . . . Mmotše gore a nthuše.” (Bala Luka 10:38-42.) Ke ka baka la’ng Mareta a ile a bolela mantšu ao, gona re ka ithuta’ng karabong ya Jesu?
MARETA O BE A ŠITIŠWA KE DILO TŠE ITŠEGO
3, 4. Ke’ng seo Maria a ilego a se dira seo se ilego sa kgahla Jesu, gona Mareta o ile a ithuta’ng go seo? (Bona seswantšho seo se lego mathomong a sehlogo.)
3 Jesu o ile a leboga kudu gore Mareta le Maria ba mo laleditše legaeng la bona, ka gona o be a nyaka go diriša nako yeo go ba ruta ditherešo tša bohlokwa. Gateetee Maria o ile a dula kgauswi le yena, “a theetša lentšu la gagwe.” O be a nyaka go ithuta dilo ka moka tšeo a bego a ka ithuta tšona go Morutiši yo yo Mogolo. Mareta le yena nkabe a ile a kgetha go theetša Jesu. E bile Jesu nkabe a ile a mo reta gore o tlogetše dilo tšeo a bego a di dira gore a tle a mo theetše.
4 Eupša Mareta o be a šitišwa ke dilo tše itšego. O be a swaregile ka go apeela Jesu dijo le go dira dilo tše dingwe tše dintši gore Jesu a ikwe a le gae ga mahlaku. Ge a bona gore Maria ga a mo thuše, o ile a galefa gomme a llela go Jesu. Jesu o be a tseba gore Mareta o leka go dira dilo tše dintši, ka gona a re go yena ka botho: “Mareta, Mareta, o belaela le go tshwenyega ka dilo tše dintši.” Jesu o ile a botša Mareta gore dijo tše bonolo, mohlomongwe tše sego kae, di tla ba di lekane. Ke moka o ile a reta Maria ka ge a ile a theetša dithuto tša gagwe ka kelohloko. O ile a re: “Maria yena o kgethile kabelo e botse gomme a ka se ke a e amogwa.” Go ka direga gore Maria o ile a lebala seo a se jelego letšatšing leo, eupša ga go pelaelo gore ga se a ka a lebala dilo tšeo a ithutilego tšona go Jesu le tsela yeo a ilego a mo reta ka yona. Ka morago ga nywaga ya ka godimo ga e 60, moapostola Johane o ile a ngwala gore: “Jesu o be a rata Mareta le ngwanabo.” (Johane 11:5) Mantšu a a bontšha gore Mareta o ile a amogela phošollo ya Jesu e lerato gomme a hlankela Jehofa ka potego bophelo ka moka.
5. Ke ka baka la’ng lehono go le thata le go feta go dula re swaregile ka dilo tša bohlokwa kudu, gona re tlo araba potšišo efe?
5 Re a tseba gore lehono go na le dilo tše dintši tšeo di ka re šitišago go hlankela Jehofa go feta mehleng ya ge Beibele e sa ngwalwa. Tokollo ya Morokami wa Seisemane wa September 15, 1958 e ile ya lemoša bana babo rena le dikgaetšedi gore ba se ke ba dumelela thekinolotši e ba šitiša go hlankela Jehofa. Gaešita le mehleng yeo, go bonala eka letšatši le letšatši go be go eba le selo se itšego se sefsa seo se bego se ka ba šitiša. Dilo tša go swana le dimakasine tše di gogelago, radio, dimobi le thelebišene di be di šetše di ratwa kudu. Morokami woo o ile wa bolela gore ge re dutše re batamela bofelo bja tshepedišo ye, “ditšhitišo di tlo oketšega.” Lehono, go feta le ge e le neng pele, go na le dilo tše dintši kudu tšeo di ka re šitišago. Re ka dira’ng gore re ekiše Maria kutšwanyana gomme re dule re swaregile ka go hlankela Jehofa?
O SE KE WA DIRIŠA LEFASE KA MO GO TLETŠEGO
6. Batho ba Jehofa ba dirišitše thekinolotši bjang?
6 Batho ba Jehofa ba be ba dutše ba diriša thekinolotši ya lefase go bolela ditaba tše dibotse. Ka mohlala, nakong ya ntwa ya pele ya lefase le ka morago ga yona, ba ile ba bontšha batho filimi ya “Photo-Drama of Creation.” Ka go diriša diselaete le difilimi tše dikopana tša mebala e kgahlišago le medumo, ba ile ba tsebatša ditaba tše dibotse go batho ba dimilione dinageng tše dintši. Karolo ya mafelelo filiming ya “Photo-Drama” e be e hlalosa mehla ya khutšo ya ge Jesu Kriste a tla be a buša lefase. Ka morago, batho ba Jehofa ba ile ba diriša radio go gaša molaetša wa Mmušo wa Modimo bathong ba dimilione lefaseng ka moka. Lehono re diriša dikhomphutha le Inthanete go botša batho kae le kae ditaba tše dibotse, gaešita le mafelong ao a lego lekatana.
7. (a) Ke ka baka la’ng go diriša lefase ka mo go tletšego go le kotsi? (b) Re swanetše go itlhokomela kotsing efe? (Bona mongwalo wa ka tlase.)
7 Beibele e re lemoša gore re se ke ra diriša lefase ka mo go tletšego. Se se akaretša le go fetša nako e ntši dilong tša lefase le. (Bala 1 Bakorinthe 7:29-31.) Tše dingwe tša dilo tšeo ga se gore di fošagetše, eupša di ka re jela nako. Ka mohlala, re ka ipshina ka ditlošabodutu, go bala dipuku, go bogela thelebišene, go etela mafelo ao re a ratago, go ya mabenkeleng le go nyaka go tseba ka dilo tša sebjalebjale tša elektroniki goba dilwanalwana. Ba bantši ba rata go ngwalelana melaetša Inthaneteng, go romelana di-sms le di e-mail, goba go dula ba nyaka go tseba ka ditaba tša gona bjale tša dipapadi. Eupša ba bangwe ba ka fetoga makgoba a dilo tše. * (Bona mongwalo wa ka tlase.) (Mmoledi 3:1, 6) Ge e ba re fetša nako e ntši re dira dilo tšeo di sego bohlokwa, re ka šala re se na nako e lekanego ya go dira dilo tša bohlokwa kudu, e lego go hlankela Jehofa.—Bala Baefeso 5:15-17.
8. Ke ka baka la’ng re sa swanela go rata dilo tša lefase?
8 Sathane o dira sohle se a ka se kgonago gore re rate dilo tša lefase le go re šitiša go hlankela Jehofa. O ile a dira se lekgolong la pele la nywaga, gomme mehleng yeno o se dira le go feta. (2 Timotheo 4:10) Ka gona re swanetše go dula re itlhahloba go bona gore re ikwa bjang ka dilo tša lefase gomme re dire diphetogo ge e ba go swanetše. Beibele e re re se ke ra rata dilo tša lefaseng. Go e na le moo, re swanetše go dula re rata Jehofa kudu. Ge re ka dira bjalo, go tla ba bonolo gore re kwe Jehofa le go dula re le kgauswi le yena.—1 Johane 2:15-17.
DULA O SWAREGILE KA DILO TŠA BOHLOKWA KUDU
9. Jesu o rutile barutiwa ba gagwe gore ba swarege ka’ng, gona o beile mohlala bjang tabeng yeo?
9 Go etša ge Jesu ka botho a rutile Mareta gore a se ke a šitišwa ke dilo tše dintši, o ile a ruta barutiwa ba gagwe thuto e swanago. O ile a ba kgothaletša gore ba dule ba swaregile ka go hlankela Jehofa le go bolela ka Mmušo wa gagwe. (Bala Mateo 6:22, 33.) Jesu ka boyena o beile mohlala o mobotse tabeng ye. O be a se na dilo tše dintši, le gona o be a se na ntlo goba mašemo.—Luka 9:58; 19:33-35.
10. Jesu o re beetše mohlala ofe o mobotse?
10 Jesu ga se a ka a dumelela selo le ge e le sefe se mo šitiša modirong wa boboledi. Ka mohlala, e se kgale a thomile modiro wo, lešaba kua Kaperenaume le ile la nyaka gore a fetše matšatši a mangwe motseng woo. O ile a dira’ng? O ile a dula a swaregile modirong wa gagwe. O ile a re: “Le metseng e mengwe ke swanetše go bolela ditaba tše dibotse tša Mmušo wa Modimo, gobane ke sona se ke se rometšwego.” (Luka 4:42-44) Jesu o ile a sepela maeto a matelele a bolela ditaba tše dibotse le go ruta batho ba bantši ka mo go ka kgonegago. O be a phethagetše, eupša o be a fela a lapa gomme a nyaka nako ya go khutša ka gobane o be a šoma ka thata.—Luka 8:23; Johane 4:6.
Jesu o re rutile gore ge e ba re ka swarega ka go ikgobelela dilo, re ka šitišega go hlankela Modimo
11. Jesu o ile a dira’ng ge monna yo a itšego a be a mo mmotša ka bothata bja gagwe? Jesu o ile a ruta barutiwa ba gagwe thuto efe?
11 Nakong e nngwe ge Jesu a be a ruta barutiwa ba gagwe thuto e itšego ya bohlokwa, monna yo mongwe o ile a mo tsena ganong gomme a re: “Morutiši, botša ngwanešo gore a arolelane bohwa le nna.” Jesu ga se a ka a leka go rarolla bothata bja monna yo. Ga se a ka a dumelela seo se mo šitiša go ruta barutiwa ba gagwe. Ge e le gabotse, o ile a diriša sebaka seo go ba ruta gore ge ba ka swarega ka go ikgobelela dilo, ba ka šitišega go hlankela Modimo.—Luka 12:13-15.
12, 13. (a) Jesu o ile a dira’ng seo se ilego sa kgahla Bagerika ba itšego kua Jerusalema? (b) Jesu o ile a arabela bjang ge Filipi a be a mmotša gore a tle a kopane le Bagerika bao?
12 Jesu o ile a gateletšega kudu matšatšing a mafelelo a bophelo bja gagwe mo lefaseng. (Mateo 26:38; Johane 12:27) O be a tseba gore o tlo tlaišwa o šoro le go hwa. E bile o be a tseba gore o sa na le mošomo o montši wo a swanetšego go o dira pele a ka hwa. Ka mohlala, ka Sontaga sa Nisani 9, o ile a tsena Jerusalema a nametše pokolo. Lešaba le ile la mo amogela e le Kgoši ya lona. (Luka 19:38) Letšatšing le le latelago, ka sebete Jesu o ile a raka banna ba megabaru bao ba bego ba rekiša dilo tempeleng ka theko e kgolo gomme ba hlalefetša batho.—Luka 19:45, 46.
13 Bagerika ba bangwe, bao ba bego ba tlile Jerusalema go tlo bina Paseka, ba ile ba bona seo Jesu a se dirilego gomme ba kgahlwa kudu ke seo. Ke moka ba ile ba botša moapostola Filipi gore ba nyaka go bona Jesu. Eupša morero wa Jesu e be e se go leka go hwetša batho bao ba bego ba ka mo thekga le go mo šireletša manabeng a gagwe. O be a tseba seo se lego bohlokwa kudu. O ile a dula a swaregile ka seo Jehofa a bego a mo rometše go se dira, e lego go fana ka bophelo bja gagwe gore e be sehlabelo. Ka gona o ile a gopotša barutiwa ba gagwe gore kgauswinyane o tlo hwa le gore bohle bao ba mo latelago le bona ba swanetše go ikemišetša go gafa maphelo a bona. O ile a re: “Yo a ratago moya wa gagwe o a o bolaya, eupša yo a hloyago moya wa gagwe lefaseng le, o tla o šireletša bakeng sa bophelo bjo bo sa felego.” Eupša Jesu gape o ile a holofetša barutiwa ba gagwe gore ‘Tatagwe o tla ba godiša’ le go ba nea bophelo bjo bo sa felego. Filipi o be a ka botša Bagerika bao molaetša wo o kgothatšago.—Johane 12:20-26.
14. Gaešita le ge Jesu a be a etiša pele modiro wa boboledi bophelong bja gagwe, ke’ng seo a bego a kgonthišetša gore o a se dira?
14 Ge Jesu a be a le mo lefaseng, modiro wa gagwe o mogolo e be e le go bolela ditaba tše dibotse. Gaešita le ge a ile a swarega kudu ka go bolela ditaba tše dibotse, o be a sa fo dula a naganne ka mošomo. Ka mohlala, o ile a ya lenyalong le lengwe, moo a ilego a fetoša meetse gore e be beine e bose kudu. (Johane 2:2, 6-10) Le gona o ile a thabela dijo magaeng a bagwera ba gagwe le magaeng a ba bangwe bao ba bego ba rata molaetša wo a bego a o bolela. (Luka 5:29; Johane 12:2) Sa bohlokwa kudu ke gore Jesu gantši o be a ipha nako ya go rapela, ya go naganišiša le ya go khutša.—Mateo 14:23; Mareka 1:35; 6:31, 32.
‘APOLA BOIMA BJO BONGWE LE BJO BONGWE’
15. Moapostola Paulo o boletše gore Bakriste ba swanetše go dira’ng, gona o re beetše mohlala ofe o mobotse tabeng yeo?
15 Moapostola Paulo o boletše gore Bakriste ba swana le boramabelo bao ba kitimago monabo o motelele gomme a re e le gore ba fetše lebelo leo, ba swanetše go tlogela selo le ge e le sefe seo se ka ba šitišago go kitima gabotse goba sa dira gore ba kgaotše go kitima. (Bala Baheberu 12:1.) Paulo ka boyena o re beetše mohlala o mobotse tabeng ye. Nkabe a ile a ba moetapele wa bodumedi wa Mojuda wa go huma le wa go tuma, eupša o ile a tlogela dilo tšeo ka moka e le gore a swarege ka “dilo tše bohlokwa kudu.” O ile a šoma ka thata modirong wa boboledi gomme a ya mafelong a mantši, go akaretša Siria, Asia Minor, Matsedonia le Judea. Paulo o ile a dula a naganne ka moputso wo a bego a tlo o hwetša wa go phela ka mo go sa felego legodimong. O itše: “Ke lebala dilo tša morago gomme ke obelela dilo tša pele, ke phegelela pakaneng ya go hwetša moputso.” (Bafilipi 1:10; 3:8, 13, 14) Paulo o be a se a nyala, gomme seo se ile sa mo thuša “go ineela go Morena ka mehla ka ntle le tšhitišo.”—1 Bakorinthe 7:32-35.
Paulo o ile a tlogela mošomo wa maemo e le gore a swarege ka “dilo tše bohlokwa kudu”
16, 17. Go sa šetšwe gore re lenyalong goba ga re lenyalong, re ka ekiša bjang mohlala wa Paulo? Mark le Claire ba dirile se bjang?
16 Go swana le Paulo, ba bangwe ba bahlanka ba Jehofa lehono ba kgetha go se tsene lenyalong e le gore ba kgone go dira mo gontši tirelong ya Jehofa. (Mateo 19:11, 12) Gantši batho bao ba sego lenyalong ga ba na maikarabelo a mantši a lapa go swana le bao ba lego lenyalong. Eupša go sa šetšwe gore re lenyalong goba ga re lenyalong, ka moka ga rena re swanetše go “[apola] boima bjo bongwe le bjo bongwe” bjoo bo ka re šitišago go hlankela Jehofa. Re ka swanelwa ke go fetoša tsela yeo re phelago ka yona e le gore re se senye nako dilong tše di sego bohlokwa gomme re dire mo go oketšegilego tirelong ya Jehofa.
17 Ka mohlala, Mark le Claire, bao ba goletšego kua Wales, ba thomile go bula madibogo gateetee ge ba fetša sekolo. Ka morago ga gore ba nyalane, ba ile ba tšwela pele e le babulamadibogo. Eupša ba be ba nyaka go dira mo go oketšegilego tirelong ya Jehofa. Mark o re: “Re ile ra nolofatša maphelo a rena gape ka go rekiša ntlo ya rena ya diphapoši tše tharo tša go robala le ka go se sa šoma ka nakwana e le gore re kgone go tsenela modiro wa go thuša ka go aga dinageng dišele.” Nywageng e 20 e fetilego, Mark le Claire ba kgonne go ya dikarolong tše dintši tša Afrika ba thuša ka go aga Diholo tša Mmušo. Ka dinako tše dingwe ba be ba hloka tšhelete, eupša le ka mohla Jehofa ga se a ka a ba lahla. Claire o re: “Go fetša letšatši le lengwe le le lengwe re hlankela Jehofa go re thabiša kudu. E bile re tšamile re eba le bagwera ba bantši ditikologong tšeo re hlanketšego go tšona, ga re hloke selo. Dilo tšeo re di tlogetšego di ka se tsoge di lekane le lethabo leo le tlišwago ke go hlankela Jehofa ka nako e tletšego.” Bahlanka ba bantši bao ba lego tirelong ya nako e tletšego le bona ba ikwa ka tsela e swanago. *—Bona mongwalo wa ka tlase.
18. Re ka ipotšiša dipotšišo dife?
18 Na o ikwa o ka ba mafolofolo kutšwanyana tirelong ya Jehofa? Na go na le dilo tšeo di go šitišago go dira dilo tše bohlokwa kudu? Ge e ba go le bjalo, o ka dira’ng? Mohlomongwe o ka kaonefatša tsela yeo o balago ka yona le go ithuta Beibele. Sehlogo se se latelago se tla hlalosa kamoo o ka dirago seo ka gona.
^ par. 7 Bala sehlogo se se rego, “Mang le Mang yo a se Nago Temogo o Dumela Mantšu ka Moka.”
^ par. 17 Bala le phihlelo ya Hadyn le Melody Sanderson sehlogong se se rego, “Go Tseba se se Lokilego le go se Dira” (ka go Morokami wa March 1, 2006). Ba be ba na le kgwebo e atlegilego kudu kua Australia, eupša ba e tlogela e le gore ba tsenele tirelo ya nako e tletšego. Bala phihlelo ye gomme o kwe seo se ilego sa direga ka morago ga gore ba hloke tšhelete ge e be e le baromiwa kua India.


text:
BAFSA BA A BOTŠIŠA
Tlholo le Tlhagelelo—Karolo ya Pele: Ke ka Baka La’ng Ke Dumela Gore Modimo o Gona?
Tlholo le tlhagelelo
Na o dumela gore Modimo o bopile dilo ka moka? Ge e ba go le bjalo ga se wena o nnoši; bafsa ba bantši (le batho ba bagolo) ba dumela seo. Eupša batho ba bangwe ba re bophelo le legohle di itirile—ntle le thušo ya “Modimo.”
Na o be o tseba? Batho bao ba ngangišanago ka taba ye ba kitimela go bolela seo ba se dumelago le ge ba se na mabaka.
Batho ba bangwe ba dumela gore dilo di bopilwe ka ge ba rutilwe bjalo kerekeng.
Batho ba bantši ba dumela tlhagelelo ka ge ba e rutilwe sekolong.
Dihlogo tše tše di latelanago di tla go thuša go matlafatša le go hlalosa ditumelo tša gago ka tlholo. Lega go le bjalo, sa pele o swanetše go ipotšiša potšišo ye e bohlokwa kudu:
Ke ka baka la’ng ke dumela gore Modimo o gona?
Ke ka baka la’ng potšišo ye e le bohlokwa? Ka baka la gore Beibele e go kgothaletša go diriša monagano wa gago, ‘matla a gago a tlhaologanyo.’ (Baroma 12:1) Ka gona, seo se bolela gore go dumela ga gago gore Modimo o gona ga se gwa swanela go fo thewa
maikwelong (Ke fo ba ke ikwa eka go na le motho yo mongwe yo a nago le matla a phagamego)
tutuetšong ya ba bangwe (Ke phela gare ga batho ba bodumedi)
kgateletšong (Batswadi ba ka ba re ke dumele gore Modimo o gona—goba go sego bjalo ga gešo ke thabeng)
Go e na le moo, wena ka bowena o swanetše go kgodišega gore Modimo o gona gomme o be le mabaka a kwagalago a go dumela seo.
Ka gona, ke eng seo se go kgodišago gore Modimo o gona? Letlakala la go itekola le rego: “Ke ka Baka La’ng ke Dumela Gore Modimo o Gona?” le tla matlafatša tumelo ya gago. Gape o ka thušwa ke go hlahloba kamoo bafsa ba bangwe ba arabilego potšišo yeo.
“Ge ke le ka klaseng ke theeditše morutiši a hlalosa kamoo mebele ya rena e šomago ka gona, ga ke belaele le gatee gore Modimo o gona. Setho se sengwe le se sengwe se dira mošomo wa sona, gaešita le tše dinyenyane kudu, gomme gantši e mengwe ya mešomo ye ga re e lemoge. Ruri mmele wa motho o tloga o kgahliša!”—Teresa.
“Ge ke bona meago e meteleletelele, sekepe se segolo goba koloi, ke ipotšiša gore: ‘Ke mang a dirilego se?’ Ka mohlala, go nyakega batho ba bohlale kudu go dira koloi ka gobane go nyakega gore dilo tše dintši tše dinyenyane di šome gabotse gore koloi e kgone go sepela. Ka gona ge e ba koloi e dirilwe ke motho le rena batho go swanetše go ba go na le motho yoo a re bopilego.”—Richard.
“Ge o lemoga gore go tšere motho yo bohlale kudu mengwaga e makgolokgolo go kwešiša gaešita le karolo e nyenyane ya legohle, gona go nagana gore ga go na motho yo bohlale yoo a bopilego legohle ruri go tloga go sa kwagale le gatee!”—Karen.
“Ge ke dutše ke ithuta thutamahlale, thuto ya tlhagelelo e ile ya thoma go se sa ba ya kgonthe go nna. Ka mohlala, ke ile ka nagana ka go nepagala ga dipalopalo tša dilo tša tlhago le tsela yeo batho ba sa swanego ka yona, go akaretša go nyaka ga rena go tseba gore re bomang, re tšwa kae le gore re lebile kae. Thuto ya tlhagelelo e ruta gore batho ba tšwa diphoofolong eupša e palelwa ke go hlalosa lebaka leo batho ba sa swanego le diphoofolo. Go ya ka nna, ke nagana gore go nyakega tumelo e ntši gore motho a dumele go tlhagelelo go e na le gore a dumele go Mmopi.”—Anthony.
Go hlalosa tumelo ya ka
Go thwe’ng ge e ba bao o tsenago le bona ka klaseng ba go kwera ka baka la go dumela selo seo o ka se se bonego? Go thwe’ng ge e ba ba ka re thutamahlale e hlatsetše gore dilo di bile gona ka tlhagelelo?
Sa pele, o se lešwe dihlong ke seo o se dumelago. O se ke wa tšhoga goba go hlabja ke dihlong. (Baroma 1:16) Gopola gore:
Ga o nnoši; batho ba bantši ba sa dumela gore Modimo o gona. Gare ga bona go akaretšwa batho bao ba hlalefilego kudu le dirutegi. Ka mohlala, go na le borathutamahlale bao ba dumelago gore Modimo o gona.
Ge batho ba bolela gore ga ba dumele gore Modimo o gona, ge e le gabotse ka dinako tše dingwe ba tla be ba era gore ga ba Mo kwešiše. Go e na le gore ba go nee bohlatse bjoo bo thekgago pono ya bona, ba botšiša dipotšišo tše bjalo ka gore: “Ge e ba Modimo a le gona, ke ka baka la’ng a dumelela tlaišego?” Ge e le gabotse go e na le gore ba naganišiše ka potšišo ye, ba e dira sehlare sa ntšhirela.
Batho ba “nyaka dilo tša moya.” (Mateo 5:3) Senyakwa se se akaretša go dumela gore Modimo o gona. Ka gona ge e ba motho a bolela gore Modimo ga a gona, yena motho yoo—e sego wena—o swanetše go hlalosa lebaka leo le dirilego gore a fihlelele phetho yeo.—Baroma 1:18-20.
Go dumela gore Modimo o gona go tloga go kwagala. Go dumelelana le therešo ya gore bophelo ga se bja itlela ka mohlolo. Ga go na bohlatse bjo bo thekgago kgopolo ya gore bophelo bo bile gona feela go tšwa go selo seo se sa phelego.
Ka gona, o ka reng ge e ba motho yo mongwe a sa dutše a belaela tumelo ya gago ya gore Modimo o gona? Hlahloba maemo a a sego kae.
Ge e ba yo mongwe a bolela gore: “Ke feela batho bao ba sa rutegago bao ba dumelago gore Modimo o gona.”
O ka araba ka gore: “Na le wena o dumela seo batho ba bantši ba se dumelago? Nna ga ke dumele seo. Ge e le gabotse, nyakišišong yeo borathutamahlale ba fetago ba 1 600 go tšwa diyunibesithing tša go tuma ba tšerego karolo go yona, ba ka bago 533 ba a dumela gore Modimo o gona. * Na o ka bitša borathutamahlale bao gore ga se ba rutega ka ge ba dumela gore Modimo o gona?”
Ge e ba yo mongwe a bolela gore: “Ge e ba Modimo a le gona, ke ka baka la’ng go na le tlaišego e kaakaa lefaseng?”
O ka araba ka gore: “Mohlomongwe o nyaka gore ga o kwešiše tsela yeo Modimo a dirago dilo ka yona—goba o bona eka ga a dire selo. Na ga go bjalo? [Dumelela karabo.] Ke hweditše karabo e kgotsofatšago ya potšišo ya gore: “Ke ka baka la’ng go na le tlaišego e kaakaang lefaseng? Eupša gore o e kwešiše, o swanetše go hlahloba dithuto tše sego kae tša Beibele. Na o ka rata go di hlahloba?”
Sehlogo se se latelago se tla ahlaahla lebaka leo thuto ya tlhagelelo e sa kwagalego.
^ ser. 32 Mothopo: Social Science Research Council, “Religion and Spirituality Among University Scientists,” ka Elaine Howard Ecklund: February 5, 2007.


text:
Dithero tša Mohlala
PHAFOGA!
Potšišo: Ye ke kopi ya gago ya kgatišo ya Phafoga! yeo re sa tšwago go e hwetša. Ela hloko potšišo yeo e lego go letlakala 2. O nagana’ng ka taba ye?
Lengwalo: Die 24:10
Kgatišo e sepedišwago: Sehlogo se se hlalosa melao e mengwe ya motheo yeo e sepedišanago le taba ye.
PHAFOGA!
Potšišo: Na o dumela gore go bohlokwa go kgetha bagwera ba lokilego?
Lengwalo: Die 13:20
Kgatišo e sepedišwago: Tokollo ye ya Phafoga! e na le tsebišo e šomago ya kamoo re ka kgethago bagwera ba lokilego [Gatelela sehlogo seo se lego go matlakala 10-11.]
THEETŠA GOMME O PHELE
Potšišo: Na o ka rata go phela lefaseng leo le swanago le le? [Mmontšhe matlakala 2-3, gomme o emele karabo.]
Lengwalo: Jer 29:11
Kgatišo e sepedišwago: Poroutšha ye e bontšha kamoo re ka theetšago Modimo gomme ra thabela bokamoso bjo a re holofetšago bjona. [Ela hloko matlakala 4-5.]
ITIRELE THERO
Potšišo:
Lengwalo:
Kgatišo e sepedišwago: